Bukedde Online - Ssimbwa awadde omuyimbi Sophie Nantongo amaka\nSsimbwa awadde omuyimbi Sophie Nantongo amaka\nBbebi wa Sophie Nantongo Ssimbwa amubbuddemu nnyina\nMusaleewo ekyenkomeredde ku Meeya\nAdded 4th April 2014\nAKAMASU Sophie ke yatega Ssimbwa kongedde okukwasa! Omwaka gumu n’ekitundu, Sophie Nantongo agumaze talina maka mw’akkalidde okutuusa bba Omulangira Sam Ssimbwa lw’amufunidde ennyumba e Nansana bakulizeemu abaana.\nKino kiraze nti teyakoma bukomi ku kuyimba “Tega akamasu..” wabula naye kennyini akamasu amanyi okukatega.\nSophie asuubirwa okuzaalira Ssimbwa omwana owookubiri akadde konna era ekimu ku birabo Ssimbwa by’amukubyeko y’ennyumba emumaleko ‘situleesi’ z’obupangisa.\nNga September 30, 2012 Sophie yagobwa mu maka ga Ssimbwa amakulu e Ntebetebe okumpi ne Kireka mu Kira Town Council nga mukyala mukulu Samalie Ssimbwa afunye ekiragiro kya kkooti ekimuzza mu maka gano Sophie ge yali amazeemu emyaka ebiri ne bba Sam Ssimbwa Bamweyana.\nWadde Sophie alina amayumba agage ng’omuntu, yagaana okugayingira ng’ayagala Ssimba mu kiti kye nga bba y’aba afuna ennyumba mw’amuteeka era yasooka kumupangisiza Lungujja gye baava ne bapangisa e Nansana, wuuyo wa nnyina okutuusa Omulangira Ssimbwa lwe yeevuddemu n’amufunira amaka ag’enkalakkalira mu kitundu kyekimu eky’e Nansana.\nAmaka Ssimbwa ge yawadde Nantongo.\nEnnyumba eno eri mu kikomera mu kifo ekisirifu. Ekikomera kyayo kiwanvu era eriko ggeeti eyeetoolozebwa ssengenge waggulu.\nKu makya g’Olwokuna, Bukedde Online yatuuse ku nnyumba eno wabula nga Nantongo taliiwo era bwe twamukubidde essimu n’ategeeza nti yabadde agenze Kawempe okulaba ku nnyina.\nYakozesezza omukisa guno okutangaaza ku kye yayise olugambo olubadde luyiting’ana nti yazadde omwana omuwala n’amutuuma Milly; byonna n’abisambajja era n’asaba abantu okumusabira asobole okuzaala obulungi.\nOmwana Nantongo gwe yasooka okuzaalira Ssimbwa baamufuna mu March wa 2012 era yaakaweza emyaka ebiri. Omwana ono muwala.\nEnnyumba Ssimbwa gye yafunidde Nantongo mwe basuubira okuzaalira omwana waabwe owookubiri.\nSophia Nantongo n'omulangira Ssimbwa\nWadde mu kusooka waaliwo okutya nti enkolagana ya Ssimbwa ne Sophie yakosebwa eby’okumufuumuula mu nnyumba nga kigambibwa nti Ssimbwa teyafaayo kimala kuziyiza mbeera eno; wabula kati eky’okumufunira amaka kiraze nti kati omukwano gwabwe guli mu ggiya nnene.\nAmaka mwe baagoba Sophie e Ntebetebe kati mwe muli abaana ba Ssimba abakulu ne nnyaabwe Samalie. Ssimbwa mu kiseera kino ali Rwanda ng’atendeka ttiimu y’omupiira eya Police FC kyokka atera okudda mu Uganda era buli lw’akomawo asibira wa Sophie e Nansana.\nGavt. etuyambe ku bisale by\nMuwala wa meeya akubidde waggulu\nâ€˜Ebigezo byaffe tebyakomyewoâ€™


Bukedde Online - Eyalwala ensigo n'akawago yeraliikirizza abazadde\nAba bodaboda balabuddwa\nAb'e Buloba abatemu gye baalumbye omugagga...\nOMWANA ow'emayaka 6 eyalwala ensigo zombi n'akawago yeraliikirizza bazadde be oluvannyuma lw'okujjanjaba obulwadde kyokka ne bweyongera kukula bukuzi.\nNelson Muwaya 6,yataawanyizibwa obulwadde bw'ensigo n'akawago nga mu kiseera kino ali mubulumi obutagambika olw'ensonga nti afuuyisa musaayi.\nOkusinziira ku nnyina wa Muwaya,Nakalema Fiina ow'emyaka 30 omutuuze w'e Nagojje mu District y'e Mukono agamba nti mutabani we yatandika okufuna obukosefu mu 2017 era ne baddukira mu ddwaliro e Kayunga ne bamukebera ne babategeeza nti omwana yalina Typhoid era ne batandika kujjanjaba bulwadde.\nWabula Nakalema agamba nti embeera yagenda nga eyongera kwonooneka naye nga bwetereeramu ko naye baagenze okulabanga obulwadde butabukidde ddala kwekuddukira e Mulago gyebaakeberedde omwana ne bazuula nga ensigo zombi ndwadde n'akawago kaakwo\nOno agamba nti abasawo baamugambye nti ensigo emu erimu amasira eky'obulabe nga yetaaga okulongoosebwa mu bwangu ddala okusobola n'okujjanjaba akawago kaakwo.\nNakalema agamba nti e Mulago baabasabye 1,000,000shs okulwangoosa omwana ono naye ssente zonna zibaweddeko nga mu kiseera kino tebalina wadde ekikumi kubanga bakoze kyonna naye ssente zigaanye.Wano ono weyasabidde abazira kisa okubaddukirira basobole okutaasa obulamu bw'omwana waabwe.\nAbayizi ba S.4 abaapakudde mmotoka okunona ebigezo bafiiridde mu kabenje e Bombo


Bukedde Online - Alunda enkoko ez'ennyama n'amagi weekwate ekirungo kya 'INTRACO\nAbakyala mubateeke ku mwanjo mu kutumbula ...\nAlunda enkoko ez’ennyama n’amagi weekwate ekirungo kya ‘INTRACO\nEMMERE nkulu nnyo mu bulunzi bw’enkoko, Omulunzi ky’alina okussaako ennyo omyoyo okukakasa nti emmere gy’agulira enkoko ze ya mutindo ogugenda okumuwa ekisinga mu nkoko ze.\nPeter Ssenkungu dayirekita wa kkampuni ya Nutrinova etuusa kuno ebirungo by’emmere y’enkoko ebikolebwa abakugu mu by’emmere y’ensolo n’ebinyonyi aba Novus International okuva mu Amerika ne Intraco Ltd okuva mu Belgium agamba nti ggwe omulunzi ayagala okukola amagoba olina kwekwata birungo byabwe ofune amagoba.\nAgamba nti ng’abakugu mu kisaawe ky’okulunda enkoko, abalunzi abagoberedde amagezi g’ekikugu agabaweebwa abakugu okuva mu kkampuni yaabwe basobodde okukulaakulana n’okukyusa amalundiro gaabwe kyokka era bangi abagwa ssinga tebagoberera magezi ga kikugu naddala mu ndiisa.\nEbirungo mu mmere y’enkoko birina okukyuka okusinziira ku bukulu bw’enkoko okusobola okuziwa bye zeetaaga mu kiseera ekyo okukula n’okukuwa obulungi ng’omulunzi ofune amagoba.\nOkugeza emmere y’enkoko z’ennyama ento esookerwako (Starter) erina okubaamu ekirungo kya Protein nga kingi ku bitundu 24 ku 100 kuba zikyetaaga okuzimba omubiri n’okukula mu bwangu ate nga ey’enkoko ezikuze okuzitwala mu maaso n’ezituuse okutunda (grower ne finisher) ekirungo kino kikendeezebwa okutuuka ku bitundu 20 ku 100 kuba zibeera zeetaaga kitono kyokka ez’amagi erina ekirungo kino kitera kubeera ebitundu 16 ku 100 okutwaliza awamu.\nBino byonna bikwetaagisa omukugu mu bisaawe kino okukulambika okwewala okukola ensobi ezigenda okukuviirako okufiirizibwa ssente z’ogenda okussa mu mmere n’ebirala ng’enkoko tezikuwadde kye wabala kuzifunamu nga wano kkampuni eno weenyingiriramu okukutuusaako ekirungo eky’omutindo n’okukuwa amagezi ku ndiisa y’enkoko zo ekuwa amagoba\nKabaka asiimye okulabikako eri Obuganda


LABA WORK! Kiwanda alaze ebirungi by'okuwagira NRM, okulya obulungiLABA WORK! Kiwanda alaze ebirungi by'okuwagira NRM, okulya obulungi\nLABA WORK! Kiwanda alaze ebirungi by’okuwagira NRM, okulya obulungi kimukuumidde ku mutindo\nOmumyuka wa ssentebe w’ekibiina ki National Resistance Movement (NRM) mu Buganda Godfrey Kiwanda Ssuubi alaze nti Pulezidenti Yoweri Kaguta Museveni okulaga nti alumirirwa be, y’emu ku nsonga lwaki ali mu NRM.\nKiwanda nga yaliko minisita omubeezi ow’ebyobulambuzi mu ggwanga, Museveni yamusuula mu kabinenti empya, oluvanyuma lwa kalulu ka 2021.\nKu myaka 48, Kiwanda abadde awagira NRM emyaka egisukka 20 era mu kiseera ng’ali mu Palamenti ng’omubaka we mityana North, yali ku kaadi ya NRM.\nKiwanda okumyuka ssentebe wa NRM mu Buganda, alina entekateeka okuggya abantu mu bwavu mu kampeyini gye yatuuma ‘KISOBOKA’.\nBwe yali ayogerako eri bannamawulire ku ntekateeka ya ‘KISOBOKA’, yategeeza nti pulogulamu eno eya KISOBOKA agenda gitalaaza ebitundu bya Buganda byonna okumala ebbanga lya myaka 5 nga okusinga agenda asomesa abantu ku ngeri y’okulwanyisa obwavu, okwekulakulanya okuteeka amaanyi mu bulimi obuleeta ssente n’okubanyonyola enteekateeka za NRM zonna.\nKiwanda era agamba nti abantu balina okulya obulungi kuba kiyambako mu kulwanyisa endwadde ez’enjawulo. Mu ntekateeka ya Kisoboka, agamba nti balina okusomesa abantu okulima enva endirwa kuba ziyambako nnyo mu kutangira endwadde.\nLwaki alemedde ku NRM!\nKiwanda agamba nti Gavumenti ya NRM esobodde okuteekawo embeera, abantu okunoonya ssente okulwanyisa embeera mbi.\nAgamba nti Pulezidenti Museveni asobodde okunyweza ebyokwerinda mu ggwanga lyonna, okusobozesa abantu okukola emirimu gyabwe.


Ebigambo bya Muhammad Kirumira ebitajja kwerabirwa\nASP Kirumira abadde musajja wa bigambo era bino by’ebimu ku bijja okusigala nga bimujjukirwako:\nOkukwata Kayihura kisobola okuyambako okumalawo ettemu kyokka mu poliisi kawukuumi akyalimu mungi ...\nNja kugenda mu miritale nkole sitetimenti, Kitatta mmumanyi yakuba abantu nga mmulaba, kwaliko ab’ekibiina kya Century ne Safe Boda.\nNze tebambala neewummuza, buli agezaako okuntataaganya waali? Kayihura waali?\nBwe wabeerawo ekyetaagisa okufiirira eggwanga nze nja kugenda, lyo lisigale. Nabagamba mu poliisi mulimu ababbi ne bawakana, nze nasooka okuwa pulezidenti lipooti nti mulimu ababbi nga Kitatta n’abalala. Bwe baamukwata okumutwala okuvunaanibwa mu kkooti ya poliisi yabagamba; Mwategeeza nti temunneetaaga mu poliisi ne mbaviira, ate kati munjagaza ki?\nNze nkyaliyo mu luwummula lwe nneewa okutuusa nga pulezidenti ampise. Nkyayongera okuwa ekifaananyi ku biri mu poliisi.\nNdekulira mu poliisi olw’okutulugunyizibwa, buli kiseera munteekako emisango. Kale nze omubi kahhende mbalekere ba Kitatta ne Sobi, eggwanga lino nsobola okuligattako ettoffaali nga ndi mu kifo ekirala ng’omubaka wa palamenti.\nBansibira e Nalufenya nga balowooza nti nja kufiirayo, amazima gange sijja kugavaako. Ng’enda kulwanagana n’abasajja abanene okutuusa nga mbatadde ku ttaka.\nLwe bamutta ekiro yaweerezza abaamawulire obubaka; “Baganda bange mwenna ne bannyinaze abaamawulire mbayozaayoza...bayiseemu mbayozaayoza n’abatayiseemu nti muyise mu mitendera gy’akalulu egitaliimu mivuyo.”\nMufube nnyo okulaba ng’ekifaananyi kya poliisi kitereera si kwekangabiriza. Ndaba engeri gye mukwatamu bodaboda mubakwata bubi, gye mukutte leero n’enkya mugiddamu... mujja kubisasulira.\nBwe kibeera ng’okutereeza ekifaananyi kya poliisi kyetaaga kusaddaaka abamu ku ffe, nze banziika Mawokota e Mpambire wali e Mpigi mujjanga ne munziika.\nNze seetaaga bakuumi Allah yekka y’amanyi.\nSigenda kudda mu poliisi kubakolera okuggyako nga pulezidenti Museveni yennyini y’ampise.\nOmuntu bw’abeera alina ky’akoze nga bamwagala ng’akozesa amaanyi amangi bagamba nti ky’akoze kituufu bwe babeera tebakwagala n’obeerako ky’okoze nti eyo si nkola yaffe.\nBwe baba kkooti bagiggaddewo tebaagala baamawulire kuyingira kitegeeza nti ensi erimu ebitannaba kutereera. Okubeera mu poliisi si mulimu gwa kwebaka mu mifulejje n’okusula mu kasasiro.\nBw’osirika bakutta ne bw’oyogera era bakutta, waakiri nja kufa ng’abantu bafunye obubaka bwange.


Engeri Omwana gy’Aleetawo Enkyukakyuka mu Bulamu Bwammwe n’Obufumbo Bwammwe | Amaka Amasanyufu\n“Abaana bwe busika bwa mukama.”—Zabbuli 127:3\nOkuzaala omwana kiyinza okuleetera abafumbo essanyu ate mu kiseera kye kimu ne kibaleetera okweraliikirira. Olw’okuba mwakafuuka abazadde, muyinza okukisanga nti amaanyi gammwe n’ebiseera byammwe ebisinga mubimalira mu kulabirira mwana wammwe. Okwebaka ekiseera ekitono kiyinza okubaleetera okuwulira nga muli bakoowu era muyinza obutafuna kiseera kimala kubeerako wamu. Okusobola okulabirira omwana wammwe era n’okukuuma obufumbo bwammwe, mwembi kijja kubeetaagisa okubaako enkyukakyuka ze mukola. Amagezi agali mu Bayibuli gayinza gatya okubayamba?\n1 MUMANYE NTI WAJJA KUBAAWO ENKYUKAKYUKA\nBAYIBULI KY’EGAMBA: “Okwagala kugumiikiriza era kwa kisa.” Ate era, okwagala ‘tekwenoonyeza byakwo era tekunyiiga.’ (1 Abakkolinso 13:4, 5) Ng’omukyala, kya bulijjo okwagala ennyo omwana wo gwe waakazaala n’okumufaako buli kiseera. Kyokka, kijjukire nti omwami wo ayinza okuwulira nga takyafiibwako, n’olwekyo naye mufissizzeewo akadde. Bw’oyoleka obugumiikiriza n’ekisa, ayinza okukiraba nti afiibwako era nti mukolera wamu okulabirira omwana wammwe.\n“Nammwe abaami, mubeerenga n’abakazi bammwe nga mubategeera bulungi.” (1 Peetero 3:7) Kimanye nti mukyala wo ebiseera ebisinga ajja kubimala ng’alabirira omwana wammwe. Olw’okuba aba n’eby’okukola bingi ayinza okukoowa ennyo era n’okweraliikirira. Ebiseera ebimu, ayinza n’okukukambuwalira, naye sigala ng’oli mukkakkamu kubanga omuntu “alwawo okusunguwala asinga ab’amaanyi.” (Engero 16:32) Tobeera mukakanyavu, muyambeko ku mirimu. —Engero 14:29.\nOmwami: Yambako mukyala wo okulabirira omwana wammwe, ne mu budde obw’ekiro. Kendeeza ku biseera by’omala ng’okola ebintu ebirala osobole okufuna obudde okubeerako ne mukyala wo awamu n’omwana wammwe\nOmukyala: Omwami wo bw’akusaba okukuyambako okulabirira omwana wammwe, kkiriza. Bw’aba nga ky’akola takikola bulungi tomunenya, wabula mu ngeri ey’obukkakkamu mulage engeri gy’ayinza okukikolamu\n2 MUNYWEZE ENKOLAGANA YAMMWE\nBAYIBULI KY’EGAMBA: “Banaabanga omubiri gumu.” (Olubereberye 2:24) Ne bwe mufuna, omwana bulijjo mukijjukire nti mukyali “omubiri gumu.” Mufube okulaba nti munyweza enkolagana yammwe.\nAbakyala musaanidde okusiima abaami bammwe olw’engeri gye babayambamu. Ebigambo bye mukozesa biyinza okubazzaamu amaanyi. (Engero 12:18) Abaami mukakase bakyala bammwe nti mubaagala nnyo era nti ba muwendo. Mubasiime olw’ebyo bye bakola okulabirira amaka gammwe.—Engero 31:10, 28.\n“Buli muntu alemenga kunoonya bimugasa yekka, naye ebigasa abalala.” (1 Abakkolinso 10:24) Bulijjo kolera munno ekisingayo obulungi. Nyumyako naye, musiime olw’ebyo by’akola, era muwulirize bulungi bw’abaako ky’akugamba. Bwe kituuka ku nsonga z’okwegatta teweefaako wekka. Faayo ku nneewulira ya munno. Bayibuli egamba: “Buli omu tammanga munne, okuggyako nga waliwo ekiseera kye mulagaanye.” (1 Abakkolinso 7:3-5) N’olwekyo, temutya kwogera ku nsonga eyo. Buli omu abe mugumiikiriza era mwesimbu eri munne. Bwe munaakola bwe mutyo mujja kunyweza obufumbo bwammwe.\nMunno mufissizeewo akadde\nBaako obuntu obutonotono bw’okola obuleetera munno okuwulira nti omwagala nnyo, gamba ng’okumuwa akalabo oba okumuweereza ka mesegi\n3 OKUTENDEKA OMWANA WAMMWE\nBAYIBULI KY’EGAMBA: “Okuva mu buwere wamanya ebyawandiikibwa ebitukuvu ebisobola okukufuula omugezi n’ofuna obulokozi.” (2 Timoseewo 3:15) Mukole enteekateeka ey’okutendeka omwana wammwe. Omwana asobola okuyiga ne bw’aba nga tannazaalibwa. Bw’oba oli lubuto omwana wo asobola okutegeera eddoboozi lyo era ebintu ebimu by’okola birina engeri gye bimukwatako. Mumusomere ebitabo ne bw’aba ng’akyali muwere. Wadde ng’ayinza obutategeera bye mumusomera, ayinza okunyumirwa okusoma ng’akuze.\nAte era omwana asobola n’okuyiga ebikwata ku Katonda wadde ng’akyali muwere. Bwe muba musaba Yakuwa, musabe mu ddoboozi eriwulikika asobole okubawulira. (Ekyamateeka 11:19) Bwe muba muzannya n’omwana wammwe, mwogere ku bintu Katonda bye yatonda. (Zabbuli 78:3, 4) Omwana wammwe bw’anaagenda akula, ajja kukiraba nti mwagala Yakuwa era naye ajja kumwagala.\nMusabe Yakuwa abawe amagezi ge mwetaaga okusobola okutendeka omwana wammwe\nBwe muba muyigiriza omwana wammwe omuwere, muddiŋŋane ebigambo asobole okubiyiga amangu\nOMWANA ASOBOLA OKULEETA ESSANYU MU MAKA\nEkiseera bwe kinaagenda kiyitawo, mujja kufuna obumanyirivu mu kulabirira omwana wammwe. Ekyo kijja kubayamba okuyiga okwagala abalala, okugumiikiriza, era n’okuba ab’ekisa. Bwe munaakolera awamu okukuza omwana wammwe, obufumbo bwammwe bujja kweyongera okunywera. Ate era mujja kukiraba nti “ebibala eby’olubuto ye mpeera” okuva eri Yakuwa.—Zabbuli 127:3.\nMu nnaku eziyise, kiki kye nkoze okulaga nti nsiima ebyo omwami wange oba mukyala wange by’akola okulabirira amaka gaffe?\nNjogerako ne munnange ku nkolagana yange naye, oba buli kiseera njogera ku mwana waffe?


Okujjukira emyaka 56 bukyanga olubiri lw’e Mengo lulumbibwa amagye – ebyaffe bingi bikyabanjibwa – CBS FM\nOkujjukira emyaka 56 bukyanga olubiri lw’e Mengo lulumbibwa amagye – ebyaffe bingi bikyabanjibwa\nTwekobe mu lubiri lw’e Mengo bwefaanana kati\nLeero ennaku z’omwezi 24 May,2022, lwegiweze emyaka 56 bukyanga magye ga Milton Obote galumba Olubiri lwa Ssekabaka Fredrick Muteesa ll.\nObusambattuko bw’olunaku obwo bwaviirako okuwangangusibwa kwa Ssekabaka Muteesa II, amaggye negezza olubiri lw’emengo era nerufuulibwa enkambi,saako ekitebe ekikulu eky’obwakabaka ekya Bulange, government yakyezza era nekifuulibwa Republic house.\nObwakabaka bwawerebwa, ebitebe by’amasaza n’amagombolola n’ettaka lya Buganda lingi lyatwalibwa government, eddala neritwalibwa abasaatuusi.\nEmpuku amagye ga Dr.Milton Obote gyegaasima mu Lubiri\nWabaddewo okusaba okwenjawulo okujjukira, n’okwedumiitiriza ku jjoogo n’effujjo eryakolebwa ku bwakabaka bwa Buganda, era n’okusabira Ssaabasajja Kabaka Ronald Muwenda Mutebi II.\nVen.Can.Jonathan Kisawuzi Ssaalongo dean wa lutikko ye Namirembe\nOkusaba kukulembeddwamu dean wa Lutikko e Namirembe, Ven. Canon Jonathan Kisawuzi Ssalongo, nayogera ku maanyi ga Ssabasajja Kabaka eri abantube n’obuganda bwonna, nasaba Katonda ayongere okukuuma omuteregga alumule ensi ye.\nAbdu Swabur Kamoga munnamawulire wa CBS ng’ali okumpi n’omuzinga ogwalekebwa mu Lubiri\nObwakabaka bwa Buganda bukinoganyizza nti kati kawefube gwe buliko kwe kulwana okuzzaawo ebyaffe byonna ebyanyagibwa, okuviira ddala mu busambattuko obwaliwo mu mwaka gwa 1966.\nBino bibadde mu bubaka bwa Katikkiro wa Buganda Charles Mayiga, bwatisse omukubiriza w’olukiiko lwa Buganda Owek Patrick Luwaga Muggumbule.\nOkuva ku kkono: Owek.Luwagga Mugumbule sipiika w’olukiiko lwa Buganda,omulangira Daudi Golooba,Omulangira David Wasajja,ne Ssaabalangira Musanje Kikulwe\nKatikkiro agambye nti abantu ba Buganda basaanye okwekuuma nga bali bumu, bwe babeera bakuzza Buganda kuntiko ate n’obutekubagiza kuba Ssabasajja Kabaka mwali alamula obuganda.\nOmulangira David Kintu Wassajja ku lw’olulyo olulangira, atenderezza abo bonna abaafiira mu busambattuko obwoolw’omutima gwa Buganda ogutafa gwebaayolesa.\nAsaba abantu ab’omulembe guno okukuza abaana baabwe nga bamanyi obuvunanyizibwa bwabwe eri obwakabaka.\nOwek.Kiwalabye Male minister w’obuwangwa, embiri, n’obulambuzi,ne ba katikkiro abaawummula Owek.Joseph Mulwanyammuli Ssemwogerere ne Owek. Dan Muliika\nOmukolo guno gwetabiddwako Ssanabalangira Godfrey Kikulwe Musanje Ngobe, Omulangira Daudi Ggolooba, ba Katikkiro abaawumula Mulwaanyammuli Ssemwogerere ne Daniel Muliika, baminister bakabaka, abaami bamasaza, bajjajja abataka ab’obusolya n’abantu abalala bangi.


Tobias Rathjen, nga yeeyambisa emmundu ennene, yasoose kulumba ebifo bya mirundi ebiri abadigize mwe banywereza enjaga eya ‘Shisha’\nMu lulumba olwasoose, Rathjen yalumbye ebbaala eyitibwa Midnight bar mu kibuga Hanau ekyesudde mayiro 12 okuva mu kibuga Frankfurt ekya Girimaani ku ssaawa 4:00 ez’ekiro , awo n’attirawo abantu bana n’okulumya abalala musanvu.\nWaayiseeko eddakiika nga 15 , n’akola obulumbaganyi obwokubiri ku bbaala ya Arena Bar nayo esangibwa mu kibuga Hanau, awo n’attirawo abantu bataano nga bano yabasanze mu kasenge omujjudde omukka omweru nga bakommonta enjaga eya ‘Shisha’ era kigambibwa nti abo we yabakubidde amasasi nga n’ebiri ku nsi tebabimanyi kubanga Shisha yabadde abali ku mitwe .\nNg’amaze okutta abantu, ekifo kyonna kijjudde omusaayi n’abawonyewo babunye ebiwabo, Rathjen yalinnye emmotoka n’adduka era poliisi yagenze okutuuka mu kitundu yasanze nsassagge, olwo n’eyungula abawanvu n’abampi okutandika omuyiggo.\nOkusinziira ku lupapula lw’amawulire olwa ‘Bild’, olusinga okutunda mu Girimaani , poliisi yalondedde omuvubuka oyo n’emutuukako mu nnyumba mw’abadde asula wabula yagenze okusamba oluggi yasanze emirambo ebiri nga ogumu gwa Rathjen ate omulala gwa nnyina.\nPoliisi yazudde akatambi Rathjen ke yeekutte ng’agamba nti abantu abo b'asse basaana okusaanyawo kubanga baava mu nsi zaabwe ne bakajjala mu Girimaani nga kati kizibu okubatikka okubazzaayo ewaabwe kubanga baagundiira dda era ekirina okubakolwako , kwe kubatta n’agamba nti ye ogugwe agukoze, n’abalala banaatandikira awo.\nMmeeya w’ekibuga Hanau, Claus Kaminsky, yategeezezza nti talina kubuusabuusa kwonna, kino ekikolwa kya butujju bwennyini n’agamba nti buno bwe butemu obukyasinze okubeera obwentiisa mu byafaayo by’ekibuga Hanau.


Bukedde Online - Kirumira atambudde aleka omukululo yonna gy’ayise\nKirumira atambudde aleka omukululo yonna gy’ayise\nBesigye agumizza famire ya Kirumira\nOLUGENDO lw’obulamu bwa Kirumira alutambudde nga kkovu. Buli w’ayise aleseewo omukululo! Ng’otunudde mu Kampala n’emiriraano ebifo wonna waakoledde alese abaagala emirembe n’amazima bamuyaayaanira so ng’abakola ebikyamu bamwasimula bugolo.\nOmugenzi Kirumira (ku ddyo) lwe yakuba olukung’aana ku katale e Nakulabye mwe yayitira eyali mukama we Andrew Felix Kaweesi (ku kkono) okumutegeeza ebizibu ebiri mu kitundu n’engeri gye yali atandise okulwanyisa obumenyi bw’amateeka.\nYasooka kuweerereza ku Kampalamukadde. Wano we yava ne bamusindika ku kisaawe e Nakivubo n’oluvannyuma ne bamuzzaayo ku kitebe e Kampalamukadde.\nOlwamukuza n’afuna ejjinja ne bamusindika e Nakulabye. Eno gye baamuggya ne bamutwala mu Kisenyi wuuyo Kikaaya, Kisaasi n’asibira e Nansana.\nYonna gy’ayise ng’akugamba nti ye si muntu wa ofi isi ayagala kukola bikwekweto era ng’ebiseera ebisinga abeera agobagana n’abamenya amateeka.\nE Kampalamukadde yali ku ddaala lya wansi kyokka mu 2016 baamulonda okuduumira poliisi eno.\nOkuweebwa obuvunaanyizibwa buno baamuggya Bwera mu disitulikiti y’e Kasese okumuzza mu Kampala.\nEno yatwalibwayo mu March 2015 ng’amaze okukuzibwa okutuuka ku ddaala lya Inspector Of Police (IP).\nOkutwalibwa e Kasese yali yaakava mu kwongera okutendekebwa mu Uganda Junior Command and Staff College mu Gaddafi Barracks e Jinja okumala omwaka mulamba mu 2014.\nWano Kirumira yali afulumizza ebigambo ng’ategeeza nga bwe waliwo ababbi poliisi be yali ewa emmundu n’obukuumi.\nNg’amaze okukkalira mu ofi isi y’omuduumizi mu 2016 ku Kampalamukadde, yatandikirawo okufufumya abakyamu okutuusa lwe yakola ekikwekweto n’akwata amasimu mangi ku kifo ekimu kati awali Ham Shoping Ground e Nakivubo.\nOlwakwata amasimu n’ayisa ekirango nti abantu abaabulwako amasimu gaabwe bagende n’obukakafu bazibaddize.\nKigambibwa nti gano gaalimu omuntu eyagalinamu omukono era kye kyamuviirako ebizibu Omugenzi Kirumira (ku ddyo) lwe yakuba olukung’aana ku katale e Nakulabye mwe yayitira eyali mukama we Andrew Felix Kaweesi (ku kkono) okumutegeeza ebizibu ebiri mu kitundu n’engeri gye yali atandise okulwanyisa obumenyi bw’amateeka.\nKirumira ng’alaga abamu ku bavubuka be yakwatira mu Kisenyi. ne bamusindiikiriza okuva mu Kampala okumutwala e Buyende gy’avudde ng’awerennemba n’emisango mu kkooti ya poliisi ne batuuka n’okuttukiza gye yakola emabega mu myaka egyayita ng’ogw’okukuba abantu e Nansana n’okubba Rolex.\nKirumira ng’alaga abamu ku bavubuka be yakwatira mu Kisenyi.\nMu 2012, Kirumira yatwalibwa e Nakulabye okukulira poliisi yaayo ng’ava ku kitebe e Kampalamukadde. We yatuukira mu kitundu kino ng’obubbi be baana baliyo. Bamalaaya nga beegiriisa mu bifo nga Eliot ne Kifamba.\nAbakola ebicupuli ng’eno we wali amakanda gaabwe nga n’ebbaala zirimu abazina ebimansulo.\nYatandika okulwanagana n’emize gino wakati mu kusimbirwa amakuuli. Musa Zimbe ssentebe wa LCII e Nakulabye agamba nti ekiseera Kirumira we yabeerera e Nakulabye abantu baafuna eddembe ne beebaka ku ttulo.\nWabula agamba ekyassizza Kirumira kwe kubeera omwerufu nga buli kintu ayagala kitambulire mu musana.\n‘‘Ng’ali mu kitundu kyaffe yakola ebikwekweto n’akwata bamalaaya n’ababbi so nga waaliwo abaali bafuna mu bikolobero bino.\nEkyasinga okuleeta obuzibu abaali bafuna mu bikolobero bino, baali basobola okutuuka mu bakulu ne batandika okumulimirira okutuusa lwe baamukyusa n’okumuteekako emisango era nze nali omu ku baagenda mu kkooti okumweyimirira.\nEkiseera ekyo Kirumira bwe yafuna okuwakanyizibwa okuva mu bantu abaali babikkirira abakyamu nga kuliko n’abakulembeze.\nYatuuza enkiiko z’ekyalo okusomesa abantu n’okubategeeza emirimu nga bwe gitambula mu kitundu.\nOlumu yayita mukama we Andrew Felix Kaweesi (omugenzi) ekiseera ekyo ye yali aduumira poliisi mu Kampala ne batuuza olukiiko olunene ku katale e Nakulabye’’.\nKirumira abadde yeesiga emisinde ng’abamenyi b’amateeka abeegobera.\nMu 2013, Kirumira ye yali akulira poliisi ya Muzaana mu Kisenyi. Yafufumya abanywa n’abatunda enjaga era yabakwata. Olumu yakola ekikwekweto n’asula ng’asattiza abantu mu Kisenyi.\nYalina abavubuka ba Crime Preventer be yakolanga nabo. Mu February 2013, yakola ekikwekweto n’agenda ng’afuukuuza ebifo eby’enjawulo oluvannyuma n’asibira ku Hanz Pub ku Lubaga Road.\nOlwayingira eyali ku muzindaalo n’abagamba nti Kirumira wuuyo, abaali banywa, abanyumirwa ekidongo ne bamalaaya abaali mu nkuubo buli omu n’anoonya we yeekukuma.\nAbamu baalinnya ku mabaati g’obuyumba obuliraanyewo ne babuuka okugwa wabweru basegulire ekibabu, eggiraasi n’obutebe byayatika kyokka newankubadde yabagugumula yavaawo nga takutte muntu n’omu.\nAbaali batunda amayirungi yabasattiza kubanga bangi baateekangawo ekiveera ky’amayirungi ge bamanyi nti tebagakwatira kyokka nga munda mulimu enjaga okwali n’ey’obuwunga gye banuusa nga bagyokera ku kipapula ekimasamasa kye bayita Fayiro.\nWakati wa 2014 ne 2015 Kirumira yali ku poliisi y’e Kikaaya ng’atwala n’ebimu ku bitundu by’oluguudo lwa Northern Bypass.\nOlwatuukayo nabo n’abalaga obukodyo. Olumu yayambala ekikooti n’avuga akagaali ku luguudo, abavubuka abaali bateega abantu ku kkubo okunyaga amasimu baamwekangiranga awo ne babuna emiwabo kyokka bangi yabakwata kubanga yavuganga akagaali nga kabangali ya poliisi emuwondera.\nYabeeranga ne ffi rimbi ku mumwa gye yafuuwanga okuyita banne nga ye bw’asotta akagaali.\nMu bimu ku bikwekweto abantu b’ekitundu kino bye bamujjukirako kyekyo kye yakola nga yeeyambisa abakulembeze b’e Kikulu e Kisaasi ekikulemberwa Isma Bukenya n’owebyokwerinda Saad Mubirula.\nSaadi Mubirula owebyokwerinda mu Kikulu ekimu ku byalo ebikola Kisaasi agamba nti Kirumira bw’ayogera ku birungi bye yakola ng’omuserikale mu kumalawo n’okukyusa abamenyi bamateeka okuva ku muze guno tayinza kumala .\nAgamba nti Kirumira waliwo olunaku lwe yabagolokosa mu kiro n’abasaba okufuluma amayumba gaabwe basobole okukuuma abatuuze. Era mu kiseera ekyo baasobola okusimba ennyiriri ne batandika okunoonya abamenyi b’amateeka okukomekkereza nga baliko be bakukunudde mu ttanuulu mu bisenyi.\nToyinza kwogera ku bitundu Kirumira mw’akoledde mu Kampala n’olekayo Nansana gye yafunira ebirungi n’ebizibu omwali n’omusajja eyamulumiriza okumutemako engalo.


Bukedde Online - Minisita Nantaba ataasizza ababadde bagobwa ku ttaka e Buikwe\nBuganda yaakutandikawo bbanka - Katikkiro Walusimbi\nNantaba alemesezza yinvesita okutwala etta...\nMinisita Nantaba azzizzaayo abatuuze be babadde baagoba ku ttaka e Buikwe ku bibanja byabwe.\nAbatuuze ku kyalo Buleega mu ggombolola y’e Najja mu disitulikiti y’e Buikwe baasambidde waggulu nga jjanzi oluvannyuma lwa minisita omubeezi ow’eby’ettaka, Idah Nantaba okulagira badde mu bibanja byabwe gye babadde baagobwa omuzungu Triwe Riis Jewsew nnayini kampuni ya Riis Coffee Company Limited nga yeekobaanye ne nnayini ttaka.\nNantaba era yalagidde abatuuze okukuula ebikondo n’okusala sseng’enge omuzungu gw’abadde yasiba ku bibanja byabwe ku yiika ezikunukkiriza mu 100 okuli ebibanja by’abatuuze nga 40.\nKu Lwokuna lwa wiiki ewedde, Nantaba yawalirizibwa okugenda e Buikwe oluvannyuma lw’omubaka wa Buikwe South mu Palamenti Dr. Micheal Lulume Bayiga okumuwadiikira ng’amusaba ayingire mu nsonga y’okugobaganya abatuuze okuva ku bibanja byabwe eyali etandise n’okuvaamu okuyiwa omusaayi.\nLulume yategeeza nti abatuuze baali basula ku ttale n’abamu ng’aky’okulya bawammanta kiwammante olw’okuba ebibanja byabwe okuli ennimiro kwe baali balimira emmere byali bissibiddwako sseng’enge ne bagaanibwa okugendayo nga ne lwe baali bawalazizza empaka ne basala sseng’enge baabakubamu amasasi abamu ku bbo ne bagendera ku bisago.\nNantaba yalambula ettaka erivaako emberebezi oluvannyuma n’akuba olukiiko olwetabibwamu abatuuze, abakulembeze ku mitendera egy’enjawulo n’Omuzungu.\nYasinziira mu lukiiko luno Nantaba n’asaba omuzungu Riis okulaga ekyapa ku ttaka lye yali ayita erirye ng’agamba nti yaligula ku Edward Galabuzi bwe yalemwa okuleeta ekyapa n’amutegeeza nga bwe yali agoba abantu mu bukyamu n’alagira abantu badde ku ttaka lyabwe.\nYaddayo enkeera ku Lwokutaano n’abaawo ng’abantu bakuula ebikondo ku bibanja byabwe n’okusala sseng’enge abantu.\n“Omuzungu yagulirira Poliisi, RDC n’abakulembeze abalala okuviira ddala ku kyalo nga buli gye tubadde twekubira enduulu tubadde tetusobola kufuna buyambi.\nTubadde tusula bweru nga n’emmere tutandise okusaka mu byalo abaali baalima emmere yaffe ne batugoba n’evundira mu muddo,” bwatyo Bosco Nameda omu ku batuuze ababadde baagobwa bwe yategeezezza.\nYagasseeko nti abaserikale abakuuma faamu y’Omuzungu abaabakubamu amasasi n’abamu ku bannaabwe ne balumizibwa bbo balya butaala ate ng’abatuuze abaali balwanirira ebibanja byabwe poliisi be yakwata.\nMinisita Nantaba yalagidde DPC w’e Buikwe okukwata mangu abaserikale abaakuba mu bantu amasasi bavunaanibwe.\nYategeezezza nti wadde Uganda eyagala era essaamu ekitiibwa bamusiga nsimbi, sinneetegefu kusaatira abo abamenya amateeka omuli n’okubba ettaka ly’abantu.\nKalibbala ne Nantume mu mpaka z'okusiba amabeere\nâ€˜Vaako bajja kukuttaâ€™\nSigala mu takisi atuyisa bubi\nMuka yoyo yeewadde obutwa\nFamire bagiwadde obutwa


Tunasobola okumanya emikwano gyaffe n’abenŋanda zaffe nga tuli mu Gulu?\nAbantu abamu bagamba nti ekintu ekisooka kyebagala okukola bwebanatuuka mu Gulu kwekulaba ab’emikwano n’abagalwa baabwe ababasooka okufa. Mu bulamu obutaggwaawo, wagenda kubaawo obudde bungi okulaba, okumanya, n’okumala akaseera n’abemikwaano n’abenŋanda zaffe. Wabula, ekyo ssi kyetugenda okuteekako essira erisooka mu Gulu. Tugenda kwemalira nnyo mu kusinza Katonda n’okunyumirwa ebyewunyisa ebiri mu Gulu. Ensininkano n’abagalwa baffe elowozebwa okuba ng’egenda kusinga kubaamu kujukira kisa kya Katonda ekitiibwa kye mu bulamu bwaffe, okwagala kwe okwewunyisa, n’emirimu gye egyamanyi. Tujja kusanyua nnyo kubanga tujja kusobola okusinza Katonda n’okutendereza Katonda wamu n’abakkiriza abalala, okusingira ddala abo betwagala ku nsi.\nBayibuli eyogera kki ku nsonga oba tunasobola okumanya abantu mu bulanu obugya? Kabaka Sawulo yasobola okutegeera Samwiri; Omulogo we Endoli bweyalinyisi Samwiri okuva mu baffu.(1 Samwiri 28:8-17). Omwana wa Dawudi omuto bweyafa, Dawudi yagamba, “Naye kaakano ng'amaze okufa, nandisiibidde ki? nnyinza okumukomyawo? nze ndigenda gy'ali naye ye talikomawo gye ndi.”(2 Samwiri 12:23). Dawudi yalowooza nti alisobola okutegeera mutabani we newankubadde nga affude akyali muwere. Mu Lukka 16:9-31, Ibulayimu, Lazaalo, n’omusajja omuggaga bona bali basobola okutegerebwa nga bamaze okufa. Ku kukyusibwa kwa Yesu, Musa, Eliya bona baali basobola okutegerebwa (Matayo 17:3-4). Mu byokulabirako bino, Bayibuli teraga nti oba tunasobola okutegeerebwa nga tumaze okufa.\nBayibuli egamba nti bwetunatuuka mu Gulu, “tulifaanana nga ye[Yesu]; kubanga tulimulaba nga bw'ali.” (1 Yokaana 3:2). Nga emibiri gyaffe ku nsi bwegyali egya Adamu eyasooka, emibiri gyaffe ogy’okuzuukira gyiriba ng’ogwa Kristu (1 Abakkolinso 15:47). “Era nga bwe twatwala ekifaananyi ky'oli ow'ettaka, era tulitwala n'ekifaananyi ky'oli ow'omu ggulu... Kubanga oguvunda guno, kigugwanira okwambala obutavunda, n'ogufa guno okwambala obutafa.” (Abakkolinso 15:49, 53). Abantu banji basobola okutegeera Yesu ng’amaze okuzuukira (Yokaana 20:16,20; 21:12; 1 Abakkolinso 15:4-7). Bwaba nga Yesu yali asobola okutegeerebwa mu mubiri bwe yali ayambadde omubir ogw’ekitiibwa, naffe tujja kusobola okutegerebwa mu mibiri gyaffe egy’ekitiibwa. Okusobola okulaba abagalwa baffe ky’ekimu ku bintu eby’ekitiibwa eby’Egulu, wabula Egulu lisinga kukwata ku bintu ebikwata ku Katonda okusinga ebikwata ku ffe. Nga kiriba kya sanyu okusisinkana abagalwa baffe netusinza Katonda wamu nabo emrembe n’emirembe.


Bukedde Online - Eyayiridde abafumbo asidi ayogedde eyamutumye\nOmusajja agambibwa okutta Kasiwukira atolo...\nOMUVUBUKA Ivan Ayivo agambibwa nti yapangisiddwa okwokya abafumbo ‘asidi’ ayogedde erinnya ly’omuntu gw’agamba nti ye yamuwadde omulimu gw’okwokya Justine Namanda ne bba Kassim Kakaire.\nErinnya ayogeddeko limu lya “Kabootongo” nti ly’amanyiiko era ng’akolera mu ssaluuni y’omu Kisenyi mu Kampala.\nPoliisi yagenze mu Kisenyi okukwata omuvubuka eyeeyita Kabootongo agambibwa nti yawa Ivan obukadde bubiri okuyiira Namanda ne Kakaire asidi!\nNamanda ne Kakaire abakolera mu Container Village mu Kampala mwe balina amaduuka agasuubuza engatto agayitibwa Namanda Traders baabalondodde bali ku luguudo lwa Northern By-Pass nga baakatuuka e Naalya, owa bodaboda n’abatomera ng’abava mabega era olwayimiridde n’abayiira asidi ng’atandikira ku ludda olwabaddeko Namanda.\nNamanda alina n’amaduuka g’engatto amalala mu katale ka St. Balikuddembe (Owino) ne mu Kikuubo.\nPoliisi ekutte omukazi ayambeko mu kunoonyereza Poliisi yakutte mukazi wa Kabootongo amanyiddwa nga Joan Katushabe agiyambeko mu kunoonyereza.\nNisha, mukyala wa Kakaire nnamba bbiri ajjanjaba abalwadde\nBaamukwatidde ku Bus Terminal awali ssaluuni mw’abadde akolera ne bba era nga balinawo n’ebbaala.\nJoan bamugasse ku Ivan eyasoose okukwatibwa olw’okumusanga n’ebisago bya ‘asidi’ agambibwa nti yamusammukidde ng’ava ku mmotoka UAJ 639K, abafumbo bano mwe baabadde batambulira nga bava e Nyenga ewa maama wa Kakaire nga badda ewaabwe e Namavundu – Kasangati.\nIvan yagambye nti tamanyi nsonga evaako obuzibu wabula n’ajuliza Kabootongo nti ye yamuleetera ddiiru n’amugamba anoonye b’anaakola nabo okugituukiriza. Wabula Kabootongo yadduse ng’ategedde nti Ivan akwatiddwa.\nAkulira poliisi ya Kisenyi Bus Terminal, James Kintu yagambye nti baakutte Katushabe ayogere ky’amanyi ku ddiiru eyalimu bba n’okuyambako mu kuzuula Kabootongo eyadduse.\nKatushabe yaggaliddwa ku poliisi y’e Kira ku fayiro CRB/1295/2014 okwateekeddwa Ivan.\nOmwogezi w’eddwaaliro ly’e Mulago, Enock Kusasira yagambye nti Ivan yabadde atolose ku kitanda ng’adduse n’empingu, wabula abaserikale ne bamugoba ne bamukwata.\nKyokka Kusasira yategeezezza nti embeera y’abafumbo ekyali mbi, wabula abasawo bakola ekisoboka okutaasa obulamu bwabwe. Namanda yayidde mu maaso ne mu kifuba ate Kakaire n’aggya omutwe ne mu maaso.\nWabula omwana owa wiiki emu gwe baabadde naye teyafunye bisago. Hajji Nasser Sebende mukwano gw’abafumbo bano ng’akolera mu Container Village yagambye nti balina okutya nti asidi,\nomu yamugenze mu kamwa n’amumira era kati afulumya ebintu ebiddugavu!\nPoliisi enoonyereza ku bigambibwa nti Namanda alina omusajja gye yanoba ng’ono yali akyamwagala; kyokka era banoonyereza ne ku bakazi abasukka mu babiri Kakaire b’alinamu abaana. Kuno bagasseeko empalana ezeekuusa ku bizinensi.\nNisha Kakaire mukyala wa Kakaire owookubiri yagambye nti aba famire bonna bali mu kutya okw’amaanyi.\nPoliisi ekyusizza ekiragiro kyayo ku Nambooza


Yesu Asobola Okutukiima\nYesu omutwala otya—nga Kabaka ow’amaanyi oba ng’omwana omuwere?\nYESU bwe yakula n’ategeera engeri gye yakuumibwamu ng’akyali muto, olowooza yasaba Yakuwa era n’amwebaza?— Olowooza kiki Yesu ky’ayinza okuba nga yagamba Maliyamu ne Yusufu bwe yakitegeera nti baawonyaawo obulamu bwe nga baamutwala e Misiri?—\nKya lwatu Yesu takyali mwana muto. Era takyali ku nsi. Naye okyetegerezza nti abantu abamu leero Yesu bamutwala ng’omwana omuwere ali mu lutiba ensolo mwe ziriira?— Kino kyeyoleka nnyo mu biseera bya Ssekukkulu era mu bitundu bingi wabaayo ebifaananyi ebiraga Yesu nga muwere.\nWadde nga Yesu takyali ku nsi, olowooza mulamu?— Yee, yazuukizibwa okuva mu bafu era kati Kabaka ow’amaanyi mu ggulu. Olowooza kiki ky’ayinza okukola okukuuma abo abamuweereza?— Yesu bwe yali ku nsi, yalaga engeri gy’ayinza okukuumamu abo abaali bamwagala. Ka tulabe engeri gye yakolamu kino bwe yali n’abayigiriza be mu lyato.\nObudde bwali bwa lwaggulo. Yesu yali amaze olunaku lwonna ng’ayigiriza okumpi n’Ennyanja y’e Ggaliraaya, eweza mayiro nga 13 obugazi ate ng’obuwanvu eweza mayiro 7 1/2. Yagamba abayigirizwa be nti: “Tusomoke tugende emitala w’ennyanja.” N’olwekyo baalinnya eryato ne basaabala okugenda ku ludda olulala olw’ennyanja. Yesu yali akooye nnyo, n’agenda emabega mu lyato n’agalamira nga yeezizise omutto. Era otulo twamutwala.\nKiki Yesu ky’agamba omuyaga n’amayengo?\nAbayigirizwa baasigala batunula okusobola okuvuga eryato. Mu kusooka buli kimu kyali kigenda bulungi, naye mu kaseera katono omuyaga ogw’amaanyi gwatandika okukunta. Omuyaga n’amayengo byeyongera okuba eby’amaanyi. Amazzi gaatandika okuyiika mu lyato era eryato ne litandika okujjula amazzi.\nAbayigirizwa baatya nnyo era baali balowooza nti bagenda kubbira. Naye Yesu teyatya. Yali akyebase emabega mu lyato. Oluvannyuma, abayigirizwa baamuzuukusa nga bagamba nti: ‘Omuyigiriza, Omuyigiriza, tuwonye; tunaatera okufiira mu muyaga guno.’ Yesu yazuukuka n’agamba omuyaga n’amayengo nti: “Sirika! Teeka!”\nAmangu ago, omuyaga gwalekera awo okukunta era n’ennyanja n’eteeka. Abayigirizwa beewuunya nnyo. Baali tebalabanga ku kintu bwe kityo. Baatandika okwebuuza nti: “Ono ddala y’ani, alagira omuyaga n’ennyanja era ne bimuwulira?”—Lukka 8:22-25; Makko 4:35-41.\nYesu omumanyi?— Omanyi gye yaggya amaanyi amangi bwe gatyo?— Abayigirizwa kyali tekibeetaagisa kutya nga bali ne Yesu, kubanga teyali muntu wa bulijjo. Yali asobola okukola ebintu ebyewuunyisa omuntu omulala yenna bye yali tayinza kukola. Ka nkubuulireyo ekirala kye yakola ku nnyanja eyaliko omuyaga ogw’amaanyi.\nKino kyaliwo ku lunaku lulala. Bwe bwawungeera, Yesu yagamba abayigirizwa be okulinnya eryato bagende ku ludda olulala olw’ennyanja. Oluvannyuma Yesu yagenda yekka ku lusozi. Waali wasirifu ng’asobola okubeera eyo n’asaba Kitaawe, Yakuwa Katonda.\nAbayigirizwa be baalinnya eryato ne batandika okusaabala ku nnyanja. Naye mu kaseera katono, omuyaga gwatandika okukunta. Gweyongera okuba ogw’amaanyi, era obudde bwali buzibye. Abasajja abo bassa amatanga g’eryato era ne batandika okukuba enkasi. Naye baali tebayinza kugenda wala kubanga omuyaga gwali gw’amaanyi nnyo. Omuyaga gwasuukunda nnyo eryato era n’amazzi gaali galiyiikamu. Baagezaako nnyo okutuuka ku lubalama, naye ne balemererwa.\nYesu yali akyali yekka ku lusozi era yalwayo. Naye bwe yalaba ng’abayigirizwa be bali mu kabi olw’amayengo ag’amaanyi, yava ku lusozi n’ajja ku lubalama lw’ennyanja. Yesu yali ayagala okuyamba abayigirizwa be, n’olwekyo yatandika okutambulira ku nnyanja eyaliko amayengo ag’amaanyi ng’agenda gye bali!\nKiki ekiyinza okubaawo singa ogezaako okutambulira ku mazzi?— Osobola okubbira. Naye Yesu yali wa njawulo. Yalina amaanyi ag’enjawulo. Yatambula olugendo luwanvu okusobola okutuuka ku lyato. Awo ng’obudde bunaatera okukya abayigirizwa baalaba Yesu ng’ajja gye bali ng’atambulira ku mazzi. Naye baali tebakikkiriza nti ye Yesu. Baatya nnyo, era ne baleekaana olw’okutya. Oluvannyuma Yesu n’abagamba nti: “Mugume, ye nze, temutya.”\nLwaki Yesu yakola ebyamagero?\nAmangu ddala nga Yesu ayingidde mu lyato, omuyaga gwalekera awo okukunta. Era abayigirizwa be beewuunya nnyo. Baavvunamira Yesu ne bamugamba nti: “Mazima ddala oli Mwana wa Katonda.”—Matayo 14:22-33; Yokaana 6:16-21.\nTekyandibadde kirungi nnyo okubeerawo mu kiseera ekyo n’olaba Yesu ng’akola ebintu ng’ebyo?— Omanyi lwaki Yesu yakola ebyamagero ebyo?— Yakola ebyamagero ebyo kubanga yali ayagala abayigirizwa be era ng’ayagala okubayamba. Naye era yabikola okulaga amaanyi amangi ennyo ge yalina era ge yandikozesezza mu biseera eby’omu maaso ng’Omufuzi w’Obwakabaka bwa Katonda.\nYesu akuuma atya abagoberezi be leero?\nNe mu kiseera kino, Yesu akozesa amaanyi ge okukuuma abagoberezi be, Sitaani n’atabalemesa kubuulira balala ebikwata ku Bwakabaka bwa Katonda. Kyokka Yesu takozesa maanyi ge okuwonya abayigirizwa be abalwadde oba okubakuuma baleme okulwala. N’abatume ba Yesu bonna oluvannyuma baafa. Yakobo muganda wa Yokaana yattibwa, ate ye Yokaana yasibibwa mu kkomera.—Ebikolwa 12:2; Okubikkulirwa 1:9.\nNe leero bwe kityo bwe kiri. Abantu ka babe nga baweereza Yakuwa oba nedda, bonna basobola okulwala era n’okufa. Naye mu kiseera ekitali kya wala, embeera ejja kukyuka Yesu bw’aliba ng’afuga nga Kabaka mu gavumenti ya Katonda. Abantu tebaliddamu kutya, kubanga Yesu alikozesa amaanyi ge okuyamba abo bonna abamugondera.—Isaaya 9:6, 7.\nEbyawandiikibwa ebirala ebiraga amaanyi amangi aga Yesu, oyo Katonda gw’alonze okuba Omufuzi mu Bwakabaka bwa Katonda, bye bino: Danyeri 7:13, 14; Matayo 28:18; ne Abeefeso 1:20-22.


Bukedde Online - Bba gwe yatemyeko omukono avunze\nBba gwe yatemyeko omukono avunze\nEmivuyo gya ttenda gye givuddeko amasasi mu katale e Kireka\nNabbi poliisi emunoonya lwa kusobya ku mwana\nAdded 31st March 2013\nOMUKAZI Joan Nakayiwa bba gwe yatemyeko omukono embeera ye ekyeraliikiriza, omukono bwe gutandise okuvunda.\nNakayiwa omutuuze w’e Namungoona nga yatemeddwa bba, Moses Mbabazi, yasangiddwa mu waadi 3A e Mulago agamba:\n‘Mmaze mu bufumbo ne baze emyaka 8. Tubadde twakapangisa mu bitundu ebisoba mu kkumi olw’ebbuba lya baze erisusse.\nEssanyu mbadde ndifunako ng’agenze safaali kubanga bw’abaawo tayagala nnyumye na muntu yenna. Nnina omwana omu gwe najja naye mu bufumbo nga wa musajja gwe nasookerako.\nBuli lwe tubadde tutabukamu nga baze annangira butamuzaalira. Ssezaala wange ye Isingoma enzaalwa y’e Masindi ate nnyazaala nzaalwa y’e Tororo.\nMbadde situukangako waabwe wadde okumanya abeewaabwe naye nga buli lwe nkimusaba ankuutira okugumiikiriza.\nKu Lwokutaano ku makya, baze yankubidde essimu n’antegeeza nti agenda kumpeereza akadomola k'amata nfumbire muwala wange Namatovu, 7 ngabireko ne baliraanwa.\nNga wayise eddakiika kkumi, yazzeemu n’ankubira n’ambuuza nti, ‘Mami, okola ki? ne mmuddamu nti ndi ku mulimu nkola, essimu n’agiggyako.\nOluvannyuma lw’essaawa emu, yankubidde n’ambuuza we ndi ne mmuddamu nti ‘tompulira nga ndi ku mulimu?’\nKu ssaawa 1.00 ey’akawungeezi yazzeemu n’ankubira n’ambuuza nti, ‘Otuuse awaka? Njagala kwogerako ne Namatovu mmubuuze obulwadde.’\nNamuzzeemu nti ndi mu kkubo nzirayo era nnaatera okutuuka. Bwe natuuse awaka, namukubidde ne mmuwa omwana n’ayogera naye.\nEmisana nabadde ndabye baze ng’asalinkiriza okumpi ne ku mulimu gye nkolera mu katale ka St. Balikuddembe.\nYakomyewo ku ssaawa 3.00 ez’ekiro era yansanze mmulindiridde mu mukwano omungi olw’engeri gye yabadde ankubidde amasimu emisana agalaga nti anfaako.\nBwe yatuuse, ne mmugwa mu kifuba ne mmubuuzaako era ne mmutegeeza nga bwe namulabyeko emisana mu ngoye zennyini ze yabadde ayambadde. Yanzizeemu mu bukambwe nga bwe saalabye ye.\nOluvannyuma yantegeezezza nti, ‘Bajjajja bange bantegeezezza nti olina abasajja abalala, leero kankuteme ommalidde ssente zange nnyingi nnyo, olya buli byange kaki k’onkoledde?\nOlwamaze ebigambo ebyo, n’asikayo ekiso mu mugongo n’ansanjaga nga bw’annangira okumuliira emmere ey'obwereere.”\nNakayiwa agamba nti abadde talina balamu be b’amanyi okuggyako maama wa Mbabazi gwe yalabako omulundi ogumu.\nMbabazi ng’amalirizza okutemaatema Nakayiwa, yadduse kyokka abatuuze bagamba nti baamulabyeko ku kyalo ng’akomawo n’ekiso mu ssaati wabula bwe yalabye abamuwondera n’adduka n’essimu n’agiggyako.\nOmusango gw’okugezaako okutta omuntu oguli ku poliisi y’e Namungoona ku fayiro nnamba SD Ref 29/14/03/2013.\nSharon Nabbosa Muliraanwa,\nNakayiwa ne bba babadde baakamala wiiki bbiri zokka ku kitundu. Buli ku makya omwami abadde akeera n’ayambako mukyala we emirimu gy’awaka olwo ne bagenda okukola. Mbadde siwulirangayo kanyoolagano konna era nze mbadde mmanyi Namatovu muwala waabwe bombi.\n(Alina obuyambi, nsaba anziruukirire ku ssimu nnamba 0756972005 oba abunsanze e Mulago mu waadi 3A.)\nSsentebe w’ekitundu ky’agamba\nMu April w’omwaka oguwedde nasisinkana Mbabazi ne mmusaba yeewandiise kubanga yali mutuuze mupya mu kitundu era n’akikola.\nYantegeeza nti avudde Nateete n’asenga ku nnyumba ya Paul Mukalazi mu kifo ekiriraanye we nsula.\nTewayiseewo na mwaka ng’enda okuwulira nti yavuddewo n’asenga awalala gye nabadde nkyanoonyereza.\nOmwezi tegwaweze ne nfuna amawulire g’okutemako mukyalawe omukono n’amutuusaako n’ebisago.\n‘Mbabazi yankubira ng’atema Nakayiwa’\nJuliet Babirye (Muganda we)\nMbabazi mulamu wange naye mbadde ndwawo okumulaba kubanga akola safaali.Kyokka muganda wange abadde ang’amba nga Mbabazi bw’amwagaza okumuzaalira omwana naye abadde akyabuze.\nOkuddamu okuwuliza Mbabazi, yankubidde ssimu ku ssaawa 6.00 mu ttumbi n’ambuuza nti, ‘Wategeddeko nti muganda wo mulwadde?\nNamubuuzizza ekimuluma n’anziramu nti ababeera ne Nakayiwa bamukubidde ne bamugamba nti ali bubi nnyo.\nMu ddakiika 15 nabadde mmaze okutegeezebwa nga Mbabazi bw’atemyetemye Joan n’adduka. Namukubidde essimu ne mmutegeeza nga bwe ntegedde ky’akoze, essimu n’agiggyako.\nEnkeera Mbabazi yankubidde amasimu ag’okumukumu ng’atulabula nga naffe abooluganda bw’agenda okututuusaako obulabe.\nNakayiwa nali mmugaanyi okudda mu bufumbo – nnyina\nImmaculate Karugaba (Nnyina wa Nakayiwa) agamba:\nNakayiwa yantuukirira n’antegeeza nga bwe yali afunyeyo munne. Namukkiriza era ne mmusaba amundeetere awaka mmulabe ne bakituukiriza ne bansuubiza okwanjula mu bbanga eritali ly’ewala era kwe mbadde nninda.\nNga bamaze emyaka ebiri, nayita Mbabazi ne mmutwala ne bamanyigana ne kitaawe wa Nakayiwa n’amusaba okukola endagaano y’okutwala muwala we n’agikola.\nOluvannyuma lw’omwaka, Nakayiwa yankubira essimu n’antegeeza nti embeera yali etabuse ne mmugamba asooke akomewo awaka.\nBwe yatuuka yantegeeza ng’omusajja bwe yali amukubye n’amuggyako engoye ze zonna n’azikweka.\nNga wayise emyezi ebiri, nayita Mbabazi ne mmubuuza oba yali akyetaaga muwala wange n’akkiriza nti yali akyamwagala.\nN'omwaka tegwawera, ngenda okuwulira nti Nakayiwa ali ku poliisi avunaanibwa gwa bubbi olwa bba okumuwawaabira nti yali amubbyeeko sente ze.\nOmusajja olwamanya nti ntegedde, n’aggya Nakayiwa mu kkomera. Bwe yava mu kkomera, yatuukira wange ne mmugaana okudda ew’omusajja kyokka waayita wiiki bbiri n’amunona awaka nga mwetoowaze n’amuzzaayo.\nâ€˜Omugagga Kajubi alina okwewozaakoâ€™\nAbakozi ba MTN bongedde bwiino ku bya Kajubi


Bukedde Online - KCCA ekansizza Bernard Muwanga\nKCCA ekansizza Bernard Muwanga\nKyaggwe oluwangudde Butambala n'ewaga\nKCCA FC eyongedde okusokoola SC Villa bw’egisokoddemu kapiteeni waayo Bernard Muwanga.\nAgava mu Villa galaga nti Muwanga abadde kapiteeni waayo yeegasse ku KCCA ku ndagaano ya myaka esatu.\nMuwanga, nga ye kapiteeni wa Cranes ya CHAN, yeegatta ku Villa mu sizoni ya 2015/2016 ng’ava mu Bright Stars, endagaano ye ebulako emyezi mukaaga kyokka kigambibwa nti baategeereganye yeegatte ku KCCA.\nMuwanga, yafuuse kapiteeni wa SC Villa owookusatu okwegatta ku KCCA mu sizoni nnya eziyise. Steven Bengo ye yasooka mu sizoni ya 2014 ate Isaac Kirabira n’agyegattako mu 2016 wadde ye yasooka kuzannyirako Saints.\nOmwogezi wa KCCA, Moses Magero yategeezezza ebya Muwanga bikyali kuba tebannabaako kiwandiiko kitongole kye bafulumya.\n“Buli kye tukola tulina okuvaayo ne tutegeeza abantu naye kati tetulina kye twakoze,” Magero bwe yannyonnyodde.\nWadde Magero yeegaanyi kyokka ye Muwanga yagambye nti mu kaseera kano muzannyi wa KCCA kuba buli kimu kyawedde era alinze lunaku KCCA lw’eneemuyita atandike okutendekebwa.\n“Kituufu nabadde n’endagaano ne Villa kyokka ebyo byawedde era essaawa eno ndi muzannyi wa KCCA era munsabire omupiira ngukube bulungi. Villa mbadde ngyagala kuba erina bingi by’eyongedde ku kitone kyange naye sibadde na kya kukola,” Muwanga bwe yategeezezza.\nOno yafuuse omuzannyi owookubiri KCCA gwe yaakagula nga yeegasse ku Sulaiman Mutyaba gwe yasooka okukansa mu kaweefube w’okwongera okwenyweza.\nMicho agaanyi okuzannya Kenya ogw'omukwano\nMicho atidde Algeria\nEmbeera y'eyali ssita wa Villa esobedde abasawo\nBukedde fm eddizza ku bawuliriza baayo\nBuli ayingira mu Mbuutu y'Embuutikizi ajja kuvaayo n'ebirabo mu ngalo\nHoo... Bakanaabe bakyekoze e Masaka


Police ekalambidde bodaboda zigobwe mu Kampala – alipoota ekwata ku nkozesa y’enguudo mu Kampala efulumye – CBS FM\nPolice ekalambidde bodaboda zigobwe mu Kampala – alipoota ekwata ku nkozesa y’enguudo mu Kampala efulumye\nPolice enokoddeyo bannabyabufuzi nti bebakyalemezza bodaboda mu kibuga Kampala zegamba nti tezigoberera mateeka, ekiviiriddeko n’obubenje okweyongera.\nAlipoota efulumiziddwa ekitongole kya Blooberg Philanthropies Intiative for Global Road Safety, eraze nti abantu abafa obubenje obuva ku bodaboda mu Kampala buweza ebitundu 98% .\nKino kiva kukuvugisa ekimama, obutamanya bubonero bw’okunguudo , so ng’abalala bavuga batamidde .\nAbasajja beebasinga okufiira mu bubenje buno n’ebitundu 80%, bw’ogerageranya n’abakyala.\nAlipoota eno era eraga nti Kulw’omukaaga , Sunday ne Monday z’ennaku abantu kwebaasinga okufiira mu bubenje.\nMu mwaka gwa 2019 abantu ebitundu 52% beebafa ku nnaku ezzo, so nga abantu ebitundu 49% bebaafa ku nnaku zezimu mu mwaka 2020.\nBino byonna birambikiddwa mu alipoota ye kitongole kino ekwata ku nkozesa y’enguudo mu kibuga Kampala ey’omwaka 2019 ne 2020.\nLawrence Niwabiine, akulira police y’ebidduka mu kiseera kino asabye bannabyabufuzi bonna bakkaanye n’abasirikale ba traffic, bodaboda zonna bazigobe mu kibuga bongera n’okukwasisa amateeka ku bantu bonna abavungira ku nguudo.\nAlipoota eno etongolezeddwa ku kitebe kya KCCA ku city hall mu Kampala, era wabaddewo okukubagana empawa ku kigenda okukolebwa bodaboda eziyitiridde mu Kibuga n’okukola obubenje obutasalako.\nSsekkulu w’ekibuga Dorothy Kisaka agambye nti bakyateekateeka amateeka agagenda okulambika entambula ya bodaboda mu kibuga, okutereeza omulimu gwabwe n’okukendeeza obubenje buno .\nMinister omubeezi avunanyizibwa kunsonga z’ekibuga Kyofatogabye Kabuye agambye nti alipoota eno ebawadde ekyokukola, era kwebagenda okusinziira okugoba bodaboda zonna mu kibuga\nYe Lord mayor Ssalongo Erias Lukwago agambye nti abakulembezze b’ekibuga balina okusooka okutuula okutekerateekera omulimu gw’okuvuga bodaboda zonna mu kibuga.\nStellah Namatovu omukwanaganya w’ekitongole kya Bloomberg Philanthropies Initiatives for Global Road Safety [BIGRS] agambye nti obubenje obwasinga mu kibuga bwagwa ku saawa ya Queen, Nsambya , ku nkulungo y’e Bwaise, ne Naalya ku Northern by pass.\nEnguudo endala ezisinga okugwako obubenje kuliko Masaka Road , Kibuye, Jinja Road , Nakawa Traffic lights ne Najjanankumbi, nga mu bitundu ebyo ekitongole kya KCCA kirina okubaako kyekikolawo okukendeeze obubenje obugwa mu bitundu ebyo.


Tanga Odoi manya w’okoma tolina kifo mu Gavumenti, Minisita Sarah Opendi – Watchdog Uganda\nMinisita we by'obulamu ebisokerwako sarah Opendi ne Tanda Odoi akulira akakiiko k'ebyokulonda mu kibiina kya NRM\nMINISITA omubeezi ow’ebyobulamu Sarah Opendi alabudde akulira akakiiko ke by’okulonda mu kibiina kya NRM Tanga Odoi okukomya okutiisatiisa abalonzi mu kitundu kya Budaama kyagamba nti kino kikolwa kyabwanakyemalira ye nga Minisita kyatagenda kugumikiriza mu kitundu kyakikirira.\n“Tanga osusse okutiisatiisa abalonzi nga bwogenda okubasiba naye kimanye nti okulira bukulizi kakiiko ka by’akulonda ak’ekibiina era emirimu gyo girina kulabika nga okulonda kutuuse sso ssi kwewera nga bw’ogenda okusiba abalonzi b’eTororo.\nOmwami ono talina yadde ekifo mu Gavumenti mwasinziira kusibisa balonzi, yadde ffe ba Minisita tetusobola kwogera kigambo kyonna eky’ekuusa ku kutulugunya abalonzi, wabula tumusaba yeddeko ate amanye waakoma, kubanga buli lwajja eno e Budaama bwakwata akazindaalo yeewera kusiba bantu” Opendi bwe yagambye.\nMukwanukula Odoi yagambye nti tajja kutunula butunuzi nga abaagala ebifo by’obukulembeze mu kibiina bagenda mu maaso n’okugulirira abalonzi nga ekiseera ky’okulonda tekinatuuka.\nYagambye nti abantu bangi bamwogerera ebisongovu olw’okuba bateegeeza bagoberere amateeka g’ebyokulonda, kyokka nagamba nti tajja kuddiriza buli kadde ajja kubajjukizanga.\nBano okulya matereke baabadde ku mukolo ogumu mu kitundu kye Tororo ku sande, okwabadde n’okusonda ensimbi okuzimba ekkanisa mu kitundu ekya West Budaama.\nSarah Opendi ye Mubaka omukyala akiikirira Disitulikiti ye Tororo, era nga eno ne Tanga odoi gye bamuzaala.\nKagame 'to deal with cartoonists personally' as he maintains position on caricatures\n31st January 2020 at 18:47\n8th October 2019 at 18:01


Bukedde Online - Museveni afunye lipooti y'akakiiko k'omulamuzi Bamugemereire ku mivuyo gy'ettaka.\nMuseveni afunye lipooti y'akakiiko k'omulamuzi Bamugemereire ku mivuyo gy'ettaka.\nMuseveni agumiza abantu ku ttemu ku mukolo...\nBamugemereire ng'akwasa Pulezidenti lipoota y'emivuyo gy'ettaka ekoleddwa okumala emyezi musanvu\nPULEZIDENTI Museveni afunye lipooti ey’ekiseera ekwata ku byakazuulwa akakiiko k’omulamuzi Catherine Bamugemereire akali mu kubuuliriza ku mivuyo gy’ettaka mu ggwanga.\nSsentebe w’akakiiko kano Justice Catherine Bamugemereire, y'amukwasizza lipooti eno ng’amusisinkanye ku ffaamu ye e Kawumu mu disitulikiti y’e Luwero. Lipooti ennyonnyola ebyakazuulibwa akakiiko kano mu myezi omusanvu gye kaakamala nga kakkalabya emirimu.\nAkakiiko kassibwawo mu 2016 okunoonyereza ku muze gw’okugobaganya abantu ku ttaka okwali kuyitiridde .Era kasabwa okutunuulira oba amatteeka gaali gakola bulungi ku nsonga z’ettaka wamu n’okulaba engeri abantu gye bafunamu ettaka n’engeri y’okulifunirako ebyapa.\nBamugamereire agamba nti abantu bajjumbidde nnyo okujja mu kakiiko kano era kafunye okwemulugunya kwa mirundi 4,900 ne kawuliriza okwemulugunya kw’abantu 287 wamu n’okwenneenya okwemulugunya kw’abantu nga 600.\nAtegeezezza nti kino kiraga nti ensonga z’ettaka nkulu nnyo eri eggwanga kuba zeekuusa ku by’obulimi eggwanga kwe liyimiridde.\nAkakiiko kagamba nti wasaanye okussibwawo ekitongole ekivunaanyizibwa ku nsonga z’ettaKa ekya ‘’Land Authority and Conservation Agency’’. Era lipooti eyagala ebitongole bya gavumenti biyambe ku kakiiko okussa mu nkola bye baakazuula.\nPulezidenti Museveni yebazizza akakiiko olw’omulimu gwe kakola. N’agamba nti ettaka kati ligenda kuyamba mu kulaakulanya obulungi ensi n’agamba nti okuva mu 1924 tewabanhawo kakiiko ku bya ttaka n’agamba nti kano kalina obuyinza era gwe kazuula n’ebicupuli kasobola okumusima emyaka musanvu.\nPulezidenti yagambye nti agenda kuwa akakiiko abapoliisi abakulu ne bannamatteeka okwongera okukayamba okukola emirimu gyako. N’agamba nti gavumenti ejja kukubaganya ebirowoozo ku nsonga zino lipooti enzijjuvu bwenaaletebwa mu May w’omwaka guno.\nAbali ku kakiiko kuliko; Mary Odupa Ochan, Robert Ssebunya, Muky. Joyce Habasa, Dr. Rose Nakayi, eyali omumyuka wa ssabawolereza wa gavumenti Fred Ruhindi, Mw. George Bagonza Tinkamanyire, Muky.. Olive Kazzarwe Mukwaya, Mw. Elbert Byenkya, Dr. Douglas Singiza ne Mw. John Bosco Rujagaata.\n’Land Authority and Conservation Agency’,\nMary Odupa Ochan, Robert Ssebunya


Bukedde Online - Mweyambise ebyuma ebisunsula emmwaanyi embisi obutafiirwa\nAb'e Jinja beesunga kivvulu kya Rolex\nMweyambise ebyuma ebisunsula emmwaanyi embisi obutafiirwa\nSseffuliya zaatusaze mu nnaku enkulu\n‘Twatandisa 50,000/- kati tuweza 700,000/-...\nAbakugu mu by'emmwanyi bagamba nti omutindo gw'emmwaanyi ezisunsulwa nga mbisi ne zikazibwa gubeera waggulu kw’ezo eziggyibwako akakuta nga zikaziddwa.\nOmukyala ng’ayanika emmwaanyi ku ttundubaali.\nWADDE ng'omulimi w'emmwaanyi aweebwa amagezi okutunda ezo ezimaze okwongerwako omutindo nga zimaze okukazibwa n'okuggyibwako akakuta okusobola okufissa ekiwera, oyo atasobola kutuukiriza kino yandibadde azeggyako nga mbisi.\nKino kiddiridde ebyuma ebisunsula emmwaanyi embisi okweyongera obungi mu bitundu by'eggwanga ebitali bimu.\nEnkuba ebadde etonnya obutasalako evuddeko omutindo gw'emmwaanyi okukka mu balimi ababadde tebatana busobozi bwa kuzaanika n'okuzaanula mu budde ne zivunda.\nJoseph Nkandu, ssentebe w'ekibiina ekigatta abalimi b'emmwaanyi mu ggwanga, ekya National Union of Coffee Agri - Business Enterpriseses (NUCAFE) agamba nti emmwaanyi okuzisunsula nga mbisi tekyeyibaaza mulimi kuba ekisinga obukulu mu byonna kwe kukuuma omutindo.\n‘Emmwaanyi ezisunsulwa nga mbisi oba nga nkalu omutindo gwazo gusinziira ku nkwata yaazo. Obutale bw'emmwaanyi bwa kuvuganya nga waliwo obwo obwetaaga ezaanikiddwa nga ziggyiddwaako akakuta," Nkandu bwe yagambye.\nAyongerako nti, tekinologiya mu byuma ebisunsula emmwaanyi embisi agenze yeeyongera mu ggwanga nga kati waliwo n'ebyo ebikozesebwa n'emikono nga biva ku 80,000/- ate eby'amasannyalaze bbeeyi esingako okusinziira ku bunene byabyo.\nBbeeyi y'emmwaanyi embisi okufaananako n'enkalu egenda ekyukakyuka okusinziira ku katale bwe kayimiridde.\nSizoni y'emmwaanyi mu Buganda ne Busoga yeeyongedde naye bbeeyi yayongedde okusereba nga yavudde ku 5,200/- buli kkiro ya kase okutuuka ku 4,500/- oba 5,000/- okusinziira ku mutindo gwazo.\nOmukungu agobye ffamire ye mu muka n’awasizaamu omukazi omulala\nAba KCCA babakuutidde okuba abalambulukufu ku mirimu\nBatongozza etteeka ku kirime kya Vannila\nEngo etaagudde Kiwere\nDdala kituufu omuyimbi Haruna Mubiru awasa balinawo?\nAb'e Jinja beesunga kivvulu kya...\nOmanyi ekivvulu kino kye kimu ku bisinga okukwatayo mu ggwanga wabula 'Abeyidinda' baludde nga beemulugunya lwaki...\nAba KCCA babakuutidde okuba abalambulukufu...\nAbakozi b’ekitongole ekivunaanyizibwa ku kuteekerateekera ekibuga Kampala ekya KCCA bakubiriziddwa okubeera abalambulukufu...


Bukedde Online - Kasirye Ggwanga ayogedde ku ky'okuggalira Tumukunde: 'Ffenna mujja kutusiba"\nKasirye Ggwanga ayogedde ku ky'okuggalira Tumukunde: 'Ffenna mujja kutusiba"\nEbipya ku gye baasibidde Gen. Tumukunde\nOkwanjula kwa Chairman Nyanzi, muganda wa ...\nMAJ. GEN. Kasirye Ggwanga ayogedde ku by’okukwatibwa kwa Lt. Gen. Henry Tumukunde n’agamba nti, we bituuse “ffenna tujja kukwatibwa kubanga tulina okuvaayo ne twogera ku nsonga z’eggwanga lyaffe”. Kyokka yanenyezza Tumukunde okwogera ku bya Rwanda kubanga biyisa bubi nnyo Museveni.\nKasirye Ggwanga eyayogedde ne Bukedde ku ssimu yagambye nti, eyawadde ekiragiro okukwata Tumukunde yakoze ensobi nnene nnyo era alina okukimanya nti, ajja kukwata bagenero abalala bangi kubanga balina eddembe okwogera ku nsonga ezibaluma. Naddala abaawummula amagye.\nKyokka n'ajjukiza Tumukunde nti yakozeemu ensobi okwogera ku nsonga za Rwanda ne Kagame kubanga "nange ebya Rwanda mbimanyiiko kinene naye sisobola kumala gabyogerako".\nEbimu ku bintu Museveni by'atagumiikiriza kwe kulumba ffamire ye, okweyingiza mu nsonga z'amagye. Olwo oba okoze Museveni olumu kye yayita okuweweeta engo w'efulumira obubi "touching a leopard's anus".\nTumukunde yalangiridde okuvuganya ku Bwapulezidenti mu kulonda okujja era n'akunga abantu okuvaayo n'amaanyi gonna okulwanyisa Museveni nga bayita mu kalulu.\nKigambibwa nti yawagidde Rwanda okuggalawo ensalo zaayo ne Uganda bwe kiba nga Rwanda erina obujulizi obuluma Uganda okuwagira abayeekera Gavumenti ya Kagame.\nKasirye Ggwanga yagambye nti eyo yabadde nsobi nnene ku ludda lwa Tumukunde. Okwo yagasseeko ensobi endala okuyingira ebyobufuzi ku ddaala ly'okuvuganya Pulezidenti n'agamba nti, abajaasi tebeetaba mu byabufuzi ne bwe baba bawumudde amagye wadde nga nabo balina eddembe lyabwe ng'abantu abalala.\nTumukunde yakwatiddwa ku Lwokuna ekiro n'aggulwako emisango gw'okulya mu nsi olukwe.\nOmwogezi wa poliisi mu ggwanga, Fred Enanga yagambye nti Tumukunde yasinziira ku leediyo ne ttivvi n'asekeeterera Gavumenti ekintu ekiyinza okuvaako obutabanguko mu ggwanga n'okutta abantu.\nTumukunde era baamuvunaanye n'emisango gy'okutambuza ssente mu bumenyi bw'amateeka oluvannyuma lw'ekitongole ekirondoola entambuza ya ssente ekya Financial Intelligence Authority (FIA) okukizuula nti, waliwo ssente ezaayitira ku akawunti ye nga ziva e Rwanda.\nAbeebyokwerinda bagamba nti, Tumukunde abadde alina enkolagana ne Rwanda era bwe yali ku pulogulaamu ya Capital Gang ebeera wiiki ewedde, yalaga nt, awagira Rwanda okuggala ensalo zaayo bw'eba erumiriza nti Uganda etendeka abagiyeekera.\nMu kiwandiiko Enanga kye yafulumizza, yagambye nti, Tumukunde ng'ali ku leediyo yasaba eggwanga ery'omuliraano okumuyambako okuggyako Gavumenti mu ngeri yonna ng'ayita mu kalulu oba okukozesa ekifuba.\nKino Enanga yayongedde okukirambulula ng'ayogera ne bannamawulire ku Lwokutaano nti, kubeera kukunga bantu kulumba Uganda ekimenya konsitityusoni era ogwo musango gwa nnaggomola.\nTumukunde ne Kagame bombi baali bambega ab'amaanyi mu ggye lya NRA eryawamba obuyinza mu 1986. Waliwo ne boofiisa ba NRA (UPDF) abalala abaagenda ne Kagame e Rwanda abagambibwa nti, baasigaza enkolagana ey'amaanyi ne boofiisa ba UPDF.\nKigambibwa nti bano bawuliziganya era bwe wabaawo ensonga enkulu ng'obutakkaanya wakati wa Museveni ne Kagame oba Uganda ne Rwanda okutwalira awamu bawuliziganya ne babaako n'engeri gye bawabulahhana.\nAbeebyokwerinda babuuliriza ku Tumukunde okumanya enkolagana ye n'ab'e Rwanda w'ekoma n'engeri gy'eyinza okutabangulamu eggwanga.\nLt. Gen. Tumukunde\nAbatta Kasiwukira baamulondoola okumala ennaku 4


Bukedde Online - ‘Essimu yatutabudde ne mmutta’- Okoth\nEngeri Paasita w’e Kenya gy’afezeemu Abazungu...\nAbakulu b’ekika bakubaganye empawa ku by’olumbe...\nNakutte akambe ne mufumita nga bw’anneegayirira mmusonyiwe nga simufaako era nnalabye aweddemu amaanyi ne nsibawo oluggi ne nfuluma.\nMatovu ng’ali ne mukyala we Natoolo eyattiddwa Okoth (mu katono)\nOMUVUBUKA eyasse muganziwe abadde akola mu bbanka, Fahima Natoolo ayogedde eby’abaddewo n’ekyabatabudde.\nAndrew Okoth ng’ali ku poliisi yategeezezza Bukedde Online nti bwe baabadde awaka, yagenzeeko mu kinaabiro omuwala n’asigala ng’atudde ku buliri.\n‘‘Nagenze okufuluma ekinaabiro, ng’ali ku ssimu alina b’anyumya nabo ku WhatsApp. Nagenze okulaba tanfaako ali ku ssimuye kwe kumubuuza be yabadde anyumya nabo abatamuganya kumpa budde n’anziramu nti nange nnina essimu eyange njogerereko!.\nWano obusungu bwanninnye ne nsooka nkwata paasi ne ngimukuba n’emenyeka waliwo ebyatika ebyabadde okumpi omuli endabirwamu byagudde ne byatika era bye bansaze ekigere.\nNasibidde mu kalwaliro ne bazinjajaba ne ngenda okwekweka ewa mukozi munnange. Eno baliraanwa be gye bandabidde ne bandoopa ku poliisi.”\nBba gwe baamufumbiza asitudde enkundi\nMansoor Matovu 34, omutuuze w’e Nabweru ng’akolera Zambia mutabani wa Haji Yusufu Matovu ne Hajati Sulaina Namanda ab’e Kinoni e Ssembabule yagambye nti; Nakomawo mu ggwanga ku Lwakutaano nga taata mulwadde.\nNnali ntambula mu kibuga, nasisinkana mukwano gwa mukyala wange Aisha Binti eyantegeeza enkeera nti Fahima yali abuze okumala ennaku ssatu.\nKu Ssande yaddamu n’ampereza obubaka nti Fahima bamuzudde yattiddwa, ate nga musajja ye yamusse.\nNatandise okukuba amasimu ne nzuula nti mukyala wange yattiddwa.\nNatidde nnyo ne neekweka era saaziise era olw’ekyo neetondera abakadde bansoyiwe naye natidde nga ndowooza bayinza okunkwata ku bintu bye simanyiiko.\nOmusajja aludde ng’amutawaanya\nWadde abadde yanfumbirwa naye omusajja oyo Okoth teyaggyamu muliro abadde amutawaanya.\nYamukubiranga essimu ekiro ne tukyusa layini z’essimu emirundi egiwera naye nga tewayita wadde omwezi ng’agifunye ne twebuuza engeri gy’azifunamu okutuusa lwe nabuuza omukazi ky’amwagaza kwe kungamba nti abeera ayagala kumanya mwana we bw’ali.\nWabula baasigala bakukuta era lumu tuba tuli ku buliri ne ndaba ennukuta z’akozesa okuggulawo essimu ye (Password) bwe yavaawo n’agenda okunaaba ne ngikebera ngenda okutuuka mu WhatsApp ye nga Okoth ye muntu gw’abadde asinga okunyumya naye nga beeragirira n’aw’okusisinkana naye ne nguma.\nNasaba tusisinkane abakadde ensonga tuzoogereko wabula twali tetunnaba ate ne tufuna obuzibu obwatutabulamu.\nNabadde waakuddayo ku Lwomukaaga lwa wiiki ejja era mbadde ntegeka kudda mu Uganda ntandike obulamu obupya ne mukyala wange naye tekyasobose n’ennaku z’okuddayo nazongezzaayo.\nBaatuwowa ne Fahima mu bufumbo nga July 13, 2014 era tubadde tetwawukanangako.


Bukedde Online - Eyabadde agenda okugula ettaka bamuwambye\nEyabadde agenda okugula ettaka bamuwambye\nLuuluno olukalala lw'abakulu b'amasomero...\nusisi ng’ali ku kitanda.\nOMUVUBUKA abadde agenda okugula ettaka agudde ku kyokya mukwano gwe ow’okulusegere bw’amukubye eddagala ne limuwunza n’amubbako obukadde butaano.\nJimmy Musisi 27, ow’e Mbuya lll mu Munisipaali y’e Nakawa era nga musuubuzi w’amasimu ku Garden City mu Kampala y’awambiddwa mukwano gwe bw’abadde ava okuggya ssente e Ndejje mu disitulikiti y’e Wakiso ng’agenda okugula ettaka e Mityana. Abatuuze abaabadde bayigga Musisi okumala ennaku ttaano baamusanze asuuliddwa ku mulyango gwa mukyala we Hasifa Yawe e Mbuya nga tamanyi biri ku nsi.\nMwannyina wa Musisi Christine Nankya yategeezezza nti babadde awaka ne bawulira abatuuze nga baleekaana nti omuntu gwe banoonya azuuliddwa e Mbuya ng’ali mu mbeera mbi ne bamutwala mu ddwaaliro e Kiruddu okujjanjabibwa.\nNankya yagambye nti amaze wiiki nnamba ng’anoonnya mwannyina Musisi era yali amukubidde essimu n’amutegeeza nga bwe yali agenda okufuna ssente asobole okugula ettaka kyokka ku Lwokubiri yakuba essimu ye nga teriiko nga ne mukyala we tamanyi gy’ali.\nYagambye nti omuyiggo gw’agenda mu maaso era poliisi ng’ekulembeddwa akulira okunoonyereza ku buzzi bw’emisango ku poliisi y’e Katwe, Gloria Rukundo baalumise essimu ya mukwano gwa Musisi, Tonny Zziwa ne bazuula nti gwe yasembye okwogera naye. Rukundo yagambye nti bwe baakubidde Zziwa essimu basobole okukwatagana banoonye mukwano gwe n’agaana kyokka oluvannyuma (Zziwa) yakubidde abooluganda lw’eyabuze n’abagamba nti azuuliddwa e Mbuya.\nZziwa bwe yatuuse ku ddwaaliro e Kiruddu abaserikale abaabadde mu ngoye eza bulijjo baabadde baamaze dda okumulinda era bwe yakwatiddwa yakkirizza n’abatwala ewa muganzi we gye yali yakweka Musisi. Zziwa bwe yatuusiddwa ku poliisi yategeezezza nti waliwo muganzi we gwe baakolagana naye okuwamba Musisi ng’ali Kisoga naye poliis\nMusisi Christine Nankya\nPoliisi ekutte maneja abulankanyizza obukadde 116\nKikonyogo muto wa Keziron Kizito alamuza nnamba ku Cranes ya Micho


Bukedde Online - Omuyimbi Felisita bamuwadde basale\nKadaga yeyamye eri Bannayuganda abali e Canada...\nEyali Pulezidenti wa Kenya Daniel Arap Moi...\nAdded 3rd February 2020\nMusaayi muto omuyimbi Felisita di super star agudde mu bintu. bamuwadde basale okusomera obwereere ku Kampala Parents.\nRajiv ng'amaze okuteeka emikono ku mpapula ne taata wa Felisita\n“Mukama wamaanyi ate ddala wakitibwa nze ani Felisita wabwe agenda okusoma n’abaana ba baloodi era nga nzaanya nabbo ”\nBwatyo musaayi muto omuyimbi Felisita di super star ng’amannya ge amatuufu Faith Nanyanzi ,8, bw’atandise ng’alaga essanyu oluvannyuma lw’okumuwa ekifo ku somero lya Kampala Parents agenda kusomera bwerere.\nNagagga Dr. Sudhir Ruparelia ne mutabani we Rajiv Ruparelia nga bayita mu kitongole kyabwe ekya ‘Ruparelia Foundation’ bawadde Felisita basale ey’okusomera obwereere okuva mu P.5 mwali okutuuka mu P.7 nga buli kimu okuva ku fiizi, bitabbo, yunifoomu, okulambula[tour] n’ebirala bya bwereere.\nFelisita nga yeebaza\nFelisita abadde asoma ku Makindye Citizen akawungezi ka leero Felisita agenze ne bazadde be, Mike Nyanzi Kasibante ne Hasifa Nalubega ne bateeka omukono ku ndagaano n’aba Ruparelia Foundation ku mukolo ogubadde ku ssomero lya Kampala Parents e Naguru era Felisita avuddeyo bamukwasiza buli kimu ekyetagisa okutandika okusoma ne bamulagira atandikirewo kuba banne batandise.\nFelisita ne fresh Kid, bazadde babwe n'ab'esomero.\nAkulira essomero lino Daphine Kato, ng’amwaniriza amukutidde okukozesa obulungi omukisa ogumuwereddwa okusomera ku somero ery’omulembe era erimu ku gasinga okuba ag’amaanyi mu ggwanga okulaba nga atuukiriza ebirooto bye era amuwadde amagezi okwebuuza ku muyimbi munne Fresh Kid (Patrick Ssenyonjo) gwe basooka okuwa basale omwaka oguwedde abeeko byamuyigirako.\nWabula amulabudde obutalowooza nti agya kubeera nga sereebu ku ssomero, wano ogenda kuyisibwa ng’abayizi abalala era tugenda kufuba okulaba ng’ofuka omu ku baana abasinga obulungi mu nsi yonna naddala mu bibuuzo bya P.7 kubanga eggwanga likutunnulidde.\nRajiv ne bazadde ba Felisita nga bateeka emikono ku mpapula\nOmukolo guno gwetabiddwako n’abayimbi abalala abakuli n’abato abalina ettofaali lye batadde ku bulamu bwa Felisita naddala mu kuyimba okubadde; Spice Diana, Fresh Kid, Triplets Ghetto Kids, Levixone abalala abasiimiddwa kubaddeko Eddy Kenzo ne Geosteady.\nTaata wa Felisita ne maama we beebazizza nnyo Ruparelia Foundation n’omwana waabwe kubanga kati nabo bafuuse abantu ab’omugaso mu nsi olw’omwana ono.\nKasibante (taata wa Felisita) ategezezza nti okuwa muwala we ekifo bamutikkudde omuguggu olw’embeera ey’okweyiiya gy’ayitamu okufuna ssente za fiizi ate amaze omwaka mulamba nga takola oluvannyuma lw’okugwa mu bazigu abamubba n’okumukuba ne bamuleka ng’ataawa.\nSpice Diana, Felisita ne Levixone (ku ddyo)\nRajiv Ruparelia akakkasiza nti buli kye basubiza Felisita bagya kukimuwa era tagenda kwejjusa obulamu bwe bwonna kubanga akwatiddwako abantu abatuufu era n’omuziki agenda kusigala nga agukuba.\nAsiimye bannamawulire abakoze ekinene okutumbula ekitone ky’omwana ono n’okumumanyisa mu bantu ab’esomero nabbo okutuuka okumumanya era abasabye bazuule n’ebitone by’abaana abalala basobole okuyambibwa\nFelisita di super star,\nOkwanjula kwa Chairman Nyanzi, muganda wa Bobi Wine okubadde e Kyankwazi - Kayonza kufuuse kadaala ka byabufuzi.\nAbagambibwa okukuba Bebe Cool obucupa babayimbudde\nEnkaayana z’ettaka lya Pine zimenyesezza omuzikiti


Gavumenti eweze emmere eteeberezebwa okubeeramu obutwa\nGavumenti eweze emmere ey'obutwa eyasse abantu e Karamoja n'okuleka abalala nga bali bubi.\nGAVUMENTI eweze bunnambiro emmere enkolerere emanyiddwa nga Super Cerial ebadde eweebwa abakyala b’embuto, abayonsa n’abaana okubayambako obutakonziba mu nkambi z’ababundabunda.\nKino kiddiridde ebiyiting’ana nti emmere eno yandibaamu obutwa oluvannyuma lw’abantu 3 okufa nga bagiriddeko gye buvuddeko nga kw’otadde n’abalala abasoba mu 262 mu bitundu bya Amudat ne Napak e Karamoja okukosebwa.\nMu lunkug’aanna lw’abaamawulire olwatuuziddwa ku Media Centre mu Kampala, minisita w’ebyobulamu Jane Ruth Acheng yagambye nti baasazeewo bawere emmere eno nga bwe banoonyereza.\nMinisita w’e Karamoja, John Byabagambe agamba nti baasazeewo okukung’aanya emmere eno mu bantu abaali baagifuna edda mu disitulikiti ezirimu enjala mu Karamoja ne mu nkambi z’ababundabunda okutuusa ng’okunoonyereza kuwedde.\nAbakaramoja bakosebwa enjala\nAkulira ekitongole kya World Food Program mu Uganda, El khidir Daloum annyonnyodde nti, nabo tebamanyi ngeri mmere bwe yayingiramu butwa kuba balina abakugu abalondoola emmere eno okuva mu kugikola, okugitereka okutuuka lwe bagigabira abantu.\nAkakasizza nti, bamaze emyaka egisoba mu 50 nga bakola omulimu ogw’okugaba emmere mu bantu abali mu bwetaavu era nga tebayinza kubawa mmere erimu butwa.\nKati basazeewo okwegatta n’ebitongole ebinoonyereza okulaba nga bazuulira ddala ekyasse abantu bano.\nEmmere eno eriko akabuuza ekolebwa mu ggwanga lya Butuluuki.


Bukedde Online - Aba rugby beesika emiwula lwa Olympics\nAbazannyi ba Rugby Cranes, nga beeriga ne ttiimu ya Zimbabwe e Lugogo.\nRugby Cranes etandise kaweeefube w'okulaba nga Uganda evuganya mu mizannyo gya Olympics omulundi ogusooka, oluvannyuma lw'okulemererwa okuyitamu enfunda eziwera.\nTtiimu ey'abazannyi 15 eyayitiddwa okutandika okwetegekera empaka ez'okusunsula ezisembayo, yatandise na kubangulwa e Kapchorwa okumanyiira emisinde gy'oku nsozi, oluvannyuma abazannyi ne beegatta mu kutendekebwa mu kiraabu zaabwe.\nManeja wa Rugby Cranes, Mike Wendera yagambye nti ttiimu eddamu okubangulirwa awamu ku Mmande (January 25) ku kisaawe kya Kyadondo e Lugogo, okufuna abazannyi 12 abagenda okuvuganya mu mpaka za ‘Repacharge' mu kibuga Monaco mu Bufalansa (June 19-20).\n"Amawanga 12 gagenda kuvuganyiza ekifo kimu kyokka ekisigaddewo. Amawanga agaalemererwa ku Ssemazinga zonna ge gagenda okuvuganya mu mpaka zino ez'abazannyi omusanvu era tutandise mangu okubangula ttiimu eno wakati mu kwerinda ekirwadde kya corona," Wandera bwe yannyonnyodde.\nOkutuuka okuzannya mu mpaka zino, Uganda yasooka kulemwa kuyitamu butereevu bwe yakubwa Kenya ku fayinolo ya Afrika eyali mu South Afrika.\nUganda yatandika ez'okuvuganya n'abaawangulwa ku Ssemazinga endala, n'ekola bulungi mu mpaka ezaali e Chile ne Uruguay mu 2019 ne yeesogga oluzannya olusembayo. Luno lwali lwakubaawo mu May omwaka oguwedde ne zongezebwayo olwa corona.\nAgamu ku mawanga Uganda g'egenda okuttunka nago mulimu, Bufalansa (abategesi), Japan (abategeka Olympics), Zimbabwe, Hong Kong, Samoa, Tonga, ne Ireland.\nTtiimu eno, ebangulwa omutendesi, Tolbert Onyango, erimu abazannyi okuli, Mike Okorach, Aaron Ofoywroth, Edrian Kasito, Earn Munyai, Byron Oketayot, Solomon Okia, Phillip Wokorach, Levis Ocen, Nobert Okeny, Desire Ayera, William Nkore, Alex Aturinda, Joseph Orado, Isaac Masanganzira ne Pius Ogena.\nKasana SS esitukidde mu z'ebikonde by'amasomero\nMinisita wâ€™ebyemizannyo tuyambe ku nsonga za liigi\nOmuzungu wa Villa amezze Simba n'akangaza


Olwali | Dembe FM 90.4- Part 3\nEkitanda ekizuukusa akiriko kizze\nMu ggwanga lya Bungereza , waliwo ekitanda ekikoleddwa nga kino kikukasuka n’ogwa wansi ssinga obudde bw’okuzukuuka butuuka. Omusajja ayiiyiza ekitanda kino afulumizza akatambi ng’ekitanda kino nga kino kiriko akadde akavuga olwo nekikasuka akiriko.\nAkyaaye mukyala we lwakubeera mubi\nOmusajja alabye mukyala we nga teyekozeeko asazeewo bawukane. Omusajja ono takomye awo , omukazi ono agenda na kumuwaabira mu kkooti lw’okumubuzabuuza nti mulungi kyokka nga mubi. Bino biri mu ggwanga lya Australia, omusajja gy’abadde yakakuba mukyala we empeta kyokka mu kuzuuka ku makya , eriiso […]\nMubeere n’emikwano- kunonyereza\nObadde okimanyi nti emikwano gy’obeera nagyo giyinza okukuyamba okuwangaalira ku nsi. Kati bannasayansi bazuddenti omuntu gyakoma okubeera n’emikwano emisanyufu awangaala kubanga taba na budde bwewunika. Kyokka era bano bagamba nti ate emikwano bwegisisinkana mu bibinja gisanyuka era abantu abo bawangaala\nAjjiddeyo omupoliisi ebbeere akwatiddwa\nWaliwo omukyala aggaliddwa lwakutulugunya mupoliisi ng’akozesa amabeere ge Omukyala ono Lai-ying ow’emyaka 30 okuva mu HongKong aggyeeyoa mabeere n’agalaga omupoliisi abadde amukutte mu ngeri gy’okumugulirira. Omupoliisi ono abadde agezaako okukwata omukazi ono akuttemu bbeere.\nAleese amaalo ku ggaali akwatiddwa\nOmusajja eyemakulidde mu ggaali y’omukka n’atandika okukyaginga essimu mu ggaali empingi y’eramudde Bino bibadde mu kibuga London Omusajja ono agguddwaako misango gyakutatagaanya masanyalaze ga ggali ya mukka


Poliisi Mu Disitulikiti Ekutte Abakuba Omukadde - Radio Simba - Ennene\nPoliisi mu Disitulikiti ekutte abakuba omukadde\nUganda Police Force mu Disitulikiti y’e Bushenyi evuddeyo netegeeza nti erina abantu babiri mu mikono gyayo nga kigambibwa bano bebamu ku kibinja ky’abantu abalabikira mu katambi nga bakuba omukadde emiggo egibula okumwosa omuliro. Wabula Poliisi egamba nti omuntu ow’okusatu alabikira mu katambi nga akuba omukadde amanyiddwa nga Keith anoonyezebwa.\nPoliisi egamba nti nga 1-3-2020 ku ssaawa nga kumi nabbiri n’ekitundu mu Kyakebizi Cell, Central Division mu Ishaka – Bushenyi Municipality mu Disitulikiti y’e Bushenyi, omukyala eyategeerekese nga Maria Kyomugisha 66, yasangibwa nakawanga k’ekinnyonyi mu lusuku lwa Lukia Atwongeire nebakwata nebatandika okumukuba nga bwebakwata akatambi.\nOluvannyuma yatwalibwa ku Poliisi y’e Bushenyi naggulwako omusango gwa ‘Criminal Tresspass’. Akawanga k’ekinnyonyi wamu n’ebyawongo ebirala byonna bikuumirwa ku Poliisi nga ebizibiti. Wabula omukadde yateebwa ku kakalu ka Poliisi nga okunoonyereza bwekugenda mu maaso.


Bukedde Online - ▶ Abakozesa Northern By Pass balojja akalippagano\nAkalippagano ku nkulungo y’e Naalya.\nABANTU abakozesa oluguudo lwa Northern By Pass balojja akalippagano k'ebidduka akali ku luguudo luno okuva bwe baakyusizza entambula y'ebidduka nga bakola enkulungo eziriko.\nEnkulungo ezikolebwa kuliko, ey'oku Kalerwe, Naalya, Kisaasi ne Kyebando ng'omulimu guno gutaataaganyizza entambula olwa jjaamu akwata okumala kumpi olunaku lulamba ekikosezza bizinensi eziri mu bitundu bino.\nOmwogezi w'ekitongole ky'ebyenguudo ekya UNRA, Allan Ssempebwa yategeezezza nti kituufu abantu abakozesa oluguudo luno bafunyeemu okutaataaganyizibwa naye nga kyakoleddwa olw'obulungi bw'eggwanga nga baagala okukola oluguudo olw'omulembe era mu bbanga ttono jjaamu agenda kufuuka lufumo mu kitundu kino.\n"Enguudo eziyita wansi okwetooloola enkulungo ezizimbibwa zigenda kuyita waggulu ng'ezitwala abantu abagenda ewala tugenda kuzimala mangu ddala era we tunaatuukira\nku ntandikwa ya April w'omwaka guno nga ziteredde ng'abantu basobola okuzikozesa," Ssempebwa bwe yategeezezza.\nYategeezezza nti mu kiseera kino buli ayita mu bitundu bino alaba nti omulimu gwetukola gudduka ku sipiidi ya waggulu okuli enkulungo y'e Kyebando eneetera okuggwa. Ate Kaleerwe ne Kisaasi omulimu gutambulira ddala bukwakku era ne Nalya nayo ekikolebwa buli omu akiraba.\nSsempebwa yagambye nti Bannayuganda bakimanye nti wakati wa July, August, September ne October bagenda kubeera nga baggya engalo ku nkulungo emu kw'emu.\nUTODA etaddewo siteegi 12 ku Norhern Bypass\n▶ 'Bajjajja' bookezza ebintu by'Omuzungu eyasenguse nga tasasudde\nEnkuba ekedde okufuddemba ku Mmande egootanyizza ebyentambula


Oddukira eri Yakuwa? | Ogw’Okusoma\n“Yakuwa anunula obulamu bw’abaweereza be; tewali n’omu ku abo abaddukira gy’ali alibaako omusango.”—ZAB. 34:22.\nENNYIMBA: 8, 54\nEBIBUGA EBY’OKUDDUKIRAMU BIKUYIGIRIZA KI . . .\nku buvunaanyizibwa abakadde bwe balina obw’okuyamba omuntu aba akoze ekibi eky’amaanyi?\nku bukulu bw’okubaako ky’okolawo okusobola okusonyiyibwa Katonda?\nku ngeri Yakuwa gy’asonyiwamu mu bujjuvu?\n1. Ekibi kye twasikira oluusi kituleetera kuwulira tutya?\n“NZE nga ndi muntu munaku!” (Bar. 7:24) Waliwo abaweereza ba Katonda bangi aboogedde ebigambo ebifaananako ebyo omutume Pawulo bye yayogera. Twagala okusanyusa Yakuwa, naye olw’okuba twasikira ekibi oluusi tulemererwa okukola ebisanyusa Yakuwa era ekyo kituleetera ennaku. Abakristaayo abamu abaakola ebibi eby’amaanyi batuuka n’okulowooza nti Katonda tasobola kubasonyiwa.\n2. (a) Zabbuli 34:22 walaga watya nti abaweereza ba Katonda tebasaanidde kuggwaamu maanyi nga bakoze ensobi? (b) Kiki kye tugenda okulaba mu kitundu kino? (Laba akasanduuko “ Byalina Kye Bikiikirira?”)\n2 Naye Ebyawandiikibwa bitukakasa nti abo abaddukira eri Yakuwa tebasaanidde kukkiriza nsobi ze baakola kubamalamu maanyi. (Soma Zabbuli 34:22.) Biki ebizingirwa mu kuddukira eri Yakuwa? Biki bye tusaanidde okukola Yakuwa okusobola okutusaasira n’okutusonyiwa? Tusobola okufuna eby’okuddamu mu bibuuzo ebyo nga twetegereza enteekateeka y’ebibuga eby’okuddukiramu eyaliwo edda mu Isirayiri. Kyo kituufu nti enteekateeka eyo yali mu ndagaano y’Amateeka eyakoma ku lunaku lwa Pentekooti mu mwaka gwa 33 E.E. Naye tusaanidde okukijjukira nti Amateeka ago gaava eri Yakuwa. N’olwekyo bwe twekenneenya ebikwata ku bibuga eby’okuddukiramu tusobola okumanya engeri Yakuwa gy’atwalamu ekibi, aboonoonyi, n’okwenenya. Kati ka tusooke tulabe ensonga lwaki ebibuga ebyo byassibwawo era n’engeri gye byali bitegekeddwamu.\n“MWERONDERE EBIBUGA EBY’OKUDDUKIRAMU”\n3. Mu Isirayiri ey’edda, omuntu bwe yattanga omulala mu bugenderevu baamukolanga ki?\n3 Okuyiwa omusaayi kwonna mu Isirayiri ey’edda, Yakuwa teyakutwalanga ng’ekintu ekitono. Omuntu bwe yattanga munne mu bugenderevu naye yalinanga okuttibwa. Era omusajja eyabanga n’oluganda ku muntu eyabanga attiddwa ye yalinanga okutta omutemu. Oyo eyabanga alina okutta omutemu yali ayitibwa “awoolera eggwanga.” (Kubal. 35:19) Okutta omutemu kyatangiriranga omusaayi ogutaaliiko musango ogwabanga guyiiriddwa. Omutemu bwe yattibwanga mu bwangu kyayambanga obutayonoona Nsi Nsuubize, kubanga Yakuwa yalagira nti: “Temwonoonanga nsi gye mubeeramu, kubanga [okuyiwa omusaayi gw’omuntu kyonoona] ensi.”—Kubal. 35:33, 34.\n4. Kiki ekyabangawo ng’Omuyisirayiri asse munne mu butanwa?\n4 Naye watya singa Omuyisirayiri yattanga munne nga takigenderedde? Wadde nga yabanga tagenderedde kutta muntu, yabangako omusango ogw’okuyiwa omusaayi ogutaliiko musango. (Lub. 9:5) Naye omuntu oyo yalagibwanga ekisa ne kiba nti yali asobola okuddukira mu kimu ku bibuga omukaaga eby’okuddukiramu aleme kuttibwa oyo awoolera eggwanga. Bwe yaddukiranga mu kibuga ekyo, yafunanga obukuumi. Oyo eyabanga asse omuntu nga tagenderedde yalinanga okusigala mu kibuga eky’okuddukiramu okutuusa nga kabona asinga obukulu amaze okufa.—Kubal. 35:15, 28.\n5. Enteekateeka y’ebibuga eby’okuddukiramu etuyamba etya okwongera okutegeera Yakuwa?\n5 Abantu si be baasalawo okuteekawo ebibuga eby’okuddukiramu. Yakuwa kennyini ye yagamba Yoswa nti: “Gamba Abayisirayiri nti, ‘Mwerondere ebibuga eby’okuddukiramu.’” Ebibuga ebyo ‘byatukuzibwa.’ (Yos. 20:1, 2, 7, 8) Okuva bwe kiri nti Yakuwa ye yalagira ebibuga ebyo bissibwewo, tuyinza okwebuuza nti: Enteekateeka eyo etuyamba etya okutegeera obulungi ekisa kya Yakuwa? Era etuyamba etya okumanya engeri gye tuyinza okuddukira eri Yakuwa leero?\n‘ANAATEGEEZANGA ABAKADDE ENSONGA ZE’\n6, 7. (a) Abakadde b’omu Isirayiri baalinanga buvunaanyizibwa ki nga waliwo omuntu asse munne mu butanwa? (Laba ekifaananyi ku lupapula 8.) (b) Lwaki kyabanga kya magezi omuntu oyo okutuukirira abakadde?\n6 Omuntu bwe yattanga munne nga tagenderedde, yalinanga okusooka okutegeeza ensonga ze abakadde abaabanga ku mulyango gw’ekibuga kye yabanga addukiddemu. Abakadde abo baalinanga okumuyisa obulungi ng’atuuse. (Yos. 20:4) Nga wayise ekiseera, omuntu oyo yazzibwangayo eri abakadde b’omu kibuga mwe yabanga attidde omuntu era abakadde abo baatunulanga mu nsonga ze ne bamulamula. (Soma Okubala 35:24, 25.) Bwe baamalanga okukakasa nti omuntu yamutta mu butanwa, yakomezebwangawo mu kibuga eky’okuddukiramu.\n7 Lwaki omuntu oyo yalinanga okutuukirira abakadde? Ekyo kyali kityo kubanga abakadde baalina obuvunaanyizibwa obw’okukuuma ekibiina kya Isirayiri nga kiyonjo n’okuyamba omuntu eyabanga asse omulala mu butanwa okuganyulwa mu kisa kya Yakuwa. Omwekenneenya wa Bayibuli omu yagamba nti singa omuntu oyo teyagendanga eri abakadde “yassanga obulamu bwe mu kabi.” Yagattako nti: “Bwe yattibwanga, gwabanga gumusinze kubanga yabanga takozesezza nteekateeka Katonda gye yali assizzaawo.” Yo enteekateeka ey’okuyamba omuntu eyabanga asse munne mu butanwa yaliwo, naye omuntu oyo yalina okubaako ky’akolawo okusobola okugiganyulwamu. Bw’ataddukiranga mu kimu ku bibuga Yakuwa bye yali ataddewo, awoolera eggwanga yabanga wa ddembe okumutta.\n8, 9. Lwaki Omukristaayo aba akoze ekibi eky’amaanyi alina okutuukirira abakadde bamuyambe?\n8 Ne leero, Omukristaayo bw’akola ekibi eky’amaanyi aba alina okutuukirira abakadde bamuyambe. Lwaki ekyo kikulu? Ekisookera ddala, Ekigambo kya Katonda kiraga nti Yakuwa kennyini ye yassaawo enteekateeka y’abakadde okukola ku nsonga z’abantu ababa bakoze ekibi eky’amaanyi. (Yak. 5:14-16) Eky’okubiri, enteekateeka eyo eyamba aboonoonyi ababa beenenyezza okusigala mu kwagala kwa Katonda era ne beewala okuddiŋŋana ensobi yaabwe. (Bag. 6:1; Beb. 12:11) Eky’okusatu, abakadde baakwasibwa obuvunaanyizibwa obw’okubudaabuda aboonoonyi ababa beenenyezza era batendekeddwa okukola omulimu ogwo. Abakadde Yakuwa abayita “ekifo eky’okuddukiramu enkuba ey’amaanyi.” (Is. 32:1, 2, obugambo obuli wansi.) Enteekateeka eyo eraga nti Yakuwa wa kisa.\n9 Abaweereza ba Katonda bangi baganyuddwa nnyo mu buyambi abakadde mu kibiina bwe babawa. Ng’ekyokulabirako, ow’oluganda ayitibwa Daniel yakola ekibi eky’amaanyi naye n’amala emyezi mingi nga tannatuukirira bakadde. Agamba nti: “Nga wayise ekiseera, nnatandika okuwulira nti abakadde baali tebalina kye basobola kukola kunnyamba. Naye buli kiseera nnabanga ndowooza ku bizibu ebyali bigenda okuva mu ekyo kye nnali nkoze. Era buli lwe nnabanga nsaba Yakuwa nnawuliranga nga nnina okusooka okumwetondera olw’ekibi kye nnakola.” Kyokka oluvannyuma Daniel yatuukirira abakadde bamuyambe. Agamba nti: “Ekituufu kiri nti nnali ntya okubatuukirira. Naye bwe nnamala okubatuukirira nnawulira ng’eyali atikkuddwa omugugu omunene. Kati ntuukirira Yakuwa awatali kinkugira.” Kati Daniel alina omuntu ow’omunda omuyonjo, era gye buvuddeko awo yalondebwa okuba omuweereza mu kibiina.\n“ANADDUKIRANGA MU KIMU KU BIBUGA EBYO”\n10. Biki oyo eyabanga asse omuntu mu butanwa bye yalinanga okukola?\n10 Omuntu eyabanga asse munne mu butanwa yabanga alina okubaako ky’akolawo okusobola okusaasirwa. Yalinanga okuddukira mu kibuga eky’okuddukiramu ekyabanga okumpi. (Soma Yoswa 20:4.) Omuntu oyo yali tasobola kulonzalonza kuddukira mu kibuga ekyo, kubanga bw’ataakikolanga mu bwangu yabanga asobola okufiirwa obulamu bwe! Ekyo kyali kimwetaagisa okubaako bye yeefiiriza. Yabanga alina okuleka omulimu gwe, ennyumba ye, era teyafulumanga kibuga ekyo okutuusa nga kabona asinga obukulu amaze okufa. * (Kubal. 35:25) Naye kyabanga kigwana okwefiiriza ebintu ebyo. Singa omuntu oyo yavanga mu kibuga eky’okuddukiramu, kyabanga kiraga nti obulamu bw’omuntu gwe yatta yali tabututte nga kikulu, era obulamu bwe bwabanga mu kabi.\n11. Biki Omukristaayo eyeenenyezza by’akola ebiraga nti asiima ekisa kya Katonda?\n11 Ne leero omwonoonyi aba alina okubaako ky’akolawo okusobola okuganyulwa mu kisa kya Katonda. Aba alina okulekayo ebikolwa bye ebibi, nga takoma ku kwewala kukola bibi bya maanyi kyokka, wabula nga yeewala n’okukola ebibi ebitonotono ebisobola okumuviirako okukola ebibi ebinene. Ng’aluŋŋamizibwa Katonda, omutume Pawulo yayogera bw’ati ku Bakristaayo ab’omu Kkolinso abeenenya: “Bino bye byava mu kunakuwala mu ngeri Katonda gy’ayagala: okufuba ennyo, okutereeza ensonga, okusunguwala, okutya Katonda, okwagala ennyo okwenenya, okunyiikira, okutereeza ekikyamu!” (2 Kol. 7:10, 11) Bwe tufuba okulekayo ebikolwa ebibi tuba tulaga Yakuwa nti tusiima ekisa ky’atulaga.\n12. Biki Omukristaayo by’ayinza okwetaaga okwefiiriza okusobola okuganyulwa mu kisa kya Katonda?\n12 Biki Omukristaayo by’ayinza okwetaaga okwefiiriza okusobola okuganyulwa mu kisa kya Katonda? Aba alina okuba omwetegefu okulekayo n’ebintu by’ayagala ennyo bwe kiba nti bisobola okumuviirako okukola ekibi. (Mat. 18:8, 9) Bwe kiba nti mikwano gyo bakuleetera okukola ebintu ebitasanyusa Yakuwa, onoobeekutulako? Bwe kiba nti kikuzibuwalira okwefuga bwe kituuka ku mwenge, oli mwetegefu okwewala embeera yonna eyinza okukuleetera okunywa ennyo? Bw’oba ng’olwanyisa okwegomba okubi okw’okwegatta, weewala firimu, emikutu gya Intaneeti, oba ekintu kyonna ekiyinza okukuleetera okufuna ebirowoozo ebibi? Kijjukire nti bwe twefiiriza ekintu kyonna okusobola okusanyusa Yakuwa, tetusobola kwejjusa. Tewali kiruma nga kumanya nti Yakuwa akukyaye. Ate era tewali kireeta ssanyu lisinga eryo lye tufuna mu kukimanya nti Yakuwa atwagala “n’okwagala okutajjulukuka okw’emirembe n’emirembe.”—Is. 54:7, 8.\n“BINAABANGA BIBUGA BYE MUNADDUKIRANGAMU”\n13. Nnyonnyola ensonga lwaki omuntu eyabanga addukidde mu kibuga eky’okuddukiramu yabanga n’obukuumi era nga musanyufu.\n13 Omuntu bwe yaddukiranga mu kibuga, yabanga n’obukuumi. Ng’ayogera ku bibuga ebyo, Yakuwa yagamba nti: “Binaabanga bibuga bye munaddukirangamu.” (Yos. 20:2, 3) Yakuwa teyalagira nti omuntu eyabanga addukidde mu kibuga yalinanga okuddamu okuvunaanibwa omusango gwe yazza, era n’oyo eyawooleranga eggwanga teyakkirizibwanga kuyingira mu kibuga kutta oyo eyabanga addukiddeyo. Omuntu eyabanga addukidde mu kibuga yali talina kutya nti wandibaddewo amwesasuza. Bwe yabanga mu kibuga yabanga mugumu ng’akimanyi nti alina obukuumi. Mu kibuga ekyo, teyabanga ng’ali mu kkomera. Yabanga asobola okukola emirimu gye, okuyamba abalala, n’okuweereza Yakuwa mu mirembe. Mu butuufu yabanga asobola okuweereza Yakuwa n’essanyu!\nBa mukakafu nti Yakuwa bw’akusonyiwa aba akusonyiyidde ddala (Laba akatundu 14-16)\n14. Omukristaayo aba yeenenyezza alina kuba mukakafu ku ki?\n14 Abamu ku bantu ba Katonda abaakola ebibi eby’amaanyi naye ne beenenya bawulira ng’omutima gukyabalumiriza era ng’emirembe gibaweddeko. Batuuka n’okuwulira nti Yakuwa tasobola kuggya birowoozo bye ku kibi kye baakola. Bw’oba nga bw’otyo bw’owulira, osaanidde okukimanya nti Yakuwa bw’akusonyiwa aba akusonyiyidde ddala! Daniel, eyayogeddwako waggulu ekyo akimanyi. Oluvannyuma lw’abakadde okumuyamba n’asobola okuddamu okufuna omuntu ow’omunda omulungi, yagamba nti: “Nnawulira obuweerero. Abakadde bwe baamala okutunula mu nsonga zange, omuntu ow’omunda yalekera awo okunnumiriza. Yakuwa bw’amala okutusonyiwa ebibi byaffe, abiggirawo ddala n’abissa wala nnyo.” Omuntu bwe yamalanga okuddukira mu kibuga eky’okuddukiramu, yabanga talina kweraliikirira nti awoolera eggwanga ejja kumutta. Mu ngeri y’emu, Yakuwa bw’amala okutusonyiwa, tetulina kulowooza nti ekiseera kijja kutuuka addemu okutuvunaana ekibi kye tuba twakola.—Soma Zabbuli 103:8-12.\n15, 16. Okuba nti Yesu yawaayo ssaddaaka era nti ye Kabona Asinga Obukulu kikukakasa kitya nti Yakuwa bw’akusonyiwa akusonyiyira ddala?\n15 Tulina ensonga nnyingi n’okusinga Abayisirayiri ezandituleetedde okuba abakakafu nti Yakuwa bw’atusonyiwa aba atusonyiyidde ddala. Oluvannyuma lwa Pawulo okugamba nti yali munakuwavu olw’okulemererwa okukola Yakuwa by’agala mu ngeri etuukiridde, yagamba nti: “Katonda yeebazibwe okuyitira mu Yesu Kristo Mukama waffe!” (Bar. 7:25) Wadde nga Pawulo yali afuba okulwanyisa ekibi era ng’oluusi anakuwala olw’ebibi bye yakola emabega naye ne yeenenya, yali mukakafu nti Katonda yamusonyiwa okuyitira mu Yesu. Olw’okuba Yesu yawaayo ekinunulo, tusobola okuba n’omuntu ow’omunda omuyonjo n’emirembe mu mutima. (Beb. 9:13, 14) Nga Kabona Asinga Obukulu, Yesu “asobola okulokolera ddala abo abatuukirira Katonda okuyitira mu ye, kubanga bulijjo aba mulamu okwegayirira ku lwabwe.” (Beb. 7:24, 25) Bwe kiba nti obuweereza bwa kabona asinga obukulu bwaleeteranga Abayisirayiri okuba abakakafu nti ebibi byabwe bijja kusonyiyibwa, ffe twandisinzeewo nnyo okuba abakakafu nti okuyitira mu Yesu, Kabona waffe Asinga Obukulu, ‘tusaasirwa era tulagibwa ekisa eky’ensusso mu kiseera we twetaagira obuyambi’?—Beb. 4:15, 16.\n16 Okusobola okuddukira eri Yakuwa olina okukkiririza mu ssaddaaka ya Yesu. Tokoma ku kukkiriza nti ssaddaaka ya Yesu eganyula abantu. Wabula ba mukakafu nti ekuganyula ggwe kinnoomu. (Bag. 2:20, 21) Ba mukakafu nti Yakuwa akusonyiwa ebibi byo ng’asinziira ku ssaddaaka ya Yesu. Era ba mukakafu nti okuyitira mu ssaddaaka ya Yesu, olina essuubi ery’okufuna obulamu obutaggwaawo. Ssaddaaka ya Yesu kirabo Yakuwa kye yakuwa.\n17. Lwaki osaanidde okuddukira eri Yakuwa?\n17 Ebibuga eby’okuddukiramu bukakafu obulaga nti Yakuwa wa kisa. Okuyitira mu nteekateeka eyo, Katonda yakiraga nti obulamu abutwala nti butukuvu, yalaga engeri abakadde gye batuyambamu, yalaga ekizingirwa mu kwenenya mu bwesimbu, era yakiraga nti bw’asonyiwa asonyiyira ddala. Oddukira eri Yakuwa? Tewali kifo kirala kisinga ekyo gy’oyinza kuddukira! (Zab. 91:1, 2) Mu kitundu ekiddako, tujja kulaba engeri enteekateeka y’ebibuga eby’okuddukiramu gy’eyinza okutuyamba okukoppa obwenkanya bwa Yakuwa n’obusaasizi bwe.\n^ lup. 10 Okusinziira ku bitabo ebyogera ku byafaayo by’Abayudaaya, ab’omu maka g’oyo eyabanga asse omuntu mu butanwa baamwegattangako mu kibuga gye yabanga addukidde.\nByalina Kye Bikiikirira?\nEkyasa ekya 19 bwe kyali kinaatera okuggwaako, magazini y’Omunaala gw’Omukuumi yatandika okwogera ku bibuga eby’okuddukiramu ng’eraga nti byali birina kye bikiikirira. Magazini ya Ssebutemba 1, 1895, yagamba nti: “Ebibuga eby’okuddukiramu byali bikiikirira obuddukiro aboonoonyi bwe bandifunye mu Kristo. Omuntu bw’ayoleka okukkiriza n’addukira mu Kristo, afuna obukuumi.” Nga wayise emyaka nga kikumi, magazini y’Omunaala gw’Omukuumi yagamba nti ebibuga eby’okuddukiramu byali bikiikirira “enteekateeka ya Katonda ey’okutukuuma tuleme okufa olw’okumenya ekiragiro ekikwata ku butukuvu bw’omusaayi.”\nKyokka magazini y’Omunaala gw’Omukuumi eya Maaki 15, 2015, yannyonnyola ensonga lwaki ennaku zino ebitabo byaffe tebikyabeeramu nnyo bitundu binnyonnyola bintu ebitali bimu ebyogerwako mu Bayibuli nga biraga nti birina kye bikiikirira. Yagamba nti: “Ebyawandiikibwa bwe bikiraga nti omuntu omu oba ekintu ekimu kirina kye kikiikirira, ekyo kye tulina okutwala. Naye Ebyawandiikibwa bwe biba tebikiraga, tekyandibadde kya magezi kutandika kuteebereza nti omuntu omu oba ekintu ekimu kirina kye kikiikirira.” Okuva bwe kiri nti Ebyawandiikibwa tebiraga nti ebibuga eby’okuddukiramu birina kye bikiikirira, mu kitundu kino n’ekiddako essira lissibwa ku ebyo bye tuyigira ku bibuga ebyo.


Poliisi eremeddwa okutwala fayiro y’omusango gwa Kaweesi mu kkooti\nBino byogeddwa omuwaabi wa gavumenti, Hanifah Kasana omusango guno bwe gubadde guzzeemu okusomwa mu kkooti y’omulamuzi Ponsiano Odwori. Kasana yagambye nti fayiro okuli omusango guno tebannagireeta ng’ekyali ku poliisi bw’atyo n’asaba kkooti egwongereyo.\nOmulamuzi Odwori awulirizza okusaba kwa Kasana era n’agwongerayo okutuusa nga November 7, 2019 nga bwe bakyalinda fayiro yaagwo okuleetebwa.\nWabula Kasana aguli mu mitambo abadde tagumanyi ng’omulamuzi Odwori yagumutegeezezza. Kino kibaddewo oluvannyuma lw’okubeera nga fayiro yakyusiddwa okuva ew’omuwaabi wa gavumenti Christine Apolot n’ezzibwa ewuwe nga mupya gy’ali.\nBalooya abali mu musango guno abakulemberwa Anthony Wameli baali baasaba kkooti egugobe oba egusindike mu kkooti etaputa Ssemateeka nga bawakanya engeri gye gwawaabwamu n’okubeera ng’oludda oluwaabi luwezezza emyaka 2 n’okusoba nga bakyanoonya obujulizi obuluma abavunaanibwa.\nKkooti ebadde erina okusalawo oba ejja omusango gw’okutemula Kaweesi ku bantu 14 abaasigala ku kkooti ey’e Nakawa. Tekisobose kubanga fayiro yaagwo ebadde ekyali ku poliisi kyokka nga bulijjo bagirinda okuva ku kkooti enkulu e Kololo gye yasindikibwa okuwulira okweyimirirwa kw’abasibe munaana abaali bakyali mu kkomera e Luzira ku musango gw’okutemula Kaweesi.\nN’omusango gw’okukkiriza okubeera mu kibinja ky’abayeekera ba ADF ogwaggulwa ku bamu ku bantu bano nagwo gwongezeddwaayo okutuusa nga November 7, 2019 oluvannyuma lwa fayiro yaagwo okubeera nga nayo ekyali ku poliisi okusinziira ku Kasana.


Bukedde Online - Ssenga wa Rema ayogedde ku biriwo ne kabiite we omupya\n'Uncle Money' bamugasse ku musango gw'obut...\nRema ne Hamzah. Ku ddyo, Rema ng'amema\nSarah Nabatanzi eyasangiddwa mu maka ge e Kyengera - Nkokonjeru Zooni yagambye nti kyewuunyisa okulaba ng'ebbanga ery'emyaka ettano Kenzo gy'amaze ne Rema ne bazaala n'omwana tabakyalirangako kyokka Hamzah mu kabanga akatono asobodde okugenda n'abalabako.\n"Okuggyako okuwulira nti Rema abeera ne Eddy Kenzo nze Kenzo simulabangako era ndowooza Rema abadde abeera na mukwano gwe so ssi bba, kubanga tamutwanjulirangako."\nNabatanzi eyabadde ayogeza essanyu yagasseeko nti, "Wadde Rema tumutwala ng'omwana, muntu mukulu eyeesalirawo kale bw'aba ng'aleesewo Kenzo agende ne Hamzah tewali buzibu era tetusobola kumugaana kubanga ye mwami gw'asimye mu bangi.\nRema tumwagaliza bufumbo obuli siriyaasi era tumusabira mirembe n'obufumbo obulungi ne Hamzah era lino ly'essanyu ly'omuzadde yenna," Nabatanzi eyabadde ayogeza essanyu bwe yagambye.\nMu nteekateeka ezigenda mu maaso ng'abooludda lwa Rema beetegeekera muwala waabwe okubanjulira omulenzi we omupya mu butongole, batandise okutuuza enkiiko mu mbeera ey'okusisinkana n'okubaako bye basalawo era Rema yakozesezza omukisa gw'olukiiko olwatudde e Kyengera ku Lwokutano okutwala Hamzah ayongere okusisinkana abooluganda lwe n'okubamanya.\nAbantu abalabye Hamzah ng'agenze e Kyengera abasinga baalowoozezza nti agenze kukyala wa ssenga olw'ebintu bye yagenze nabyo.\nKyokka Issa Musoke, ssentebe w'olukiiko oluteekateeka okwanjula kwa Rema yategezezza nti Hamzah yabadde awerekeddeko Rema, omukolo gw'okukyala mu butongole ewa Ssenga gugenda kubeerawo mu maaso awo.\nNabatanzi era yalaze okutya n'okusoomoozebwa muwala we (Rema) kw'ayitamu olw'ebigambo ebiyitiηηaana naddala ku mikutu gya ‘social media' omuli n'abantu abamu okwogerera bba (Hamzah) ebisongovu n'abo abagamba nti obufumbo bwabwe tebugenda kuwangaala.\nYagambye nti agoberera ebigenda mu maaso era yeewuunya abantu abakuma omuliro mu bantu n'okutandikawo entalo nga bateekawo ebibinja omuli ttiimu Eddy Kenzo ne ttiimu Rema.\n"Nsaba abantu bonna baagalize Rema obufumbo obulungi kubanga ayise mu bingi lwakuba tebabimanyi kuba abadde tabyogera. Bwe kiba nga kye kiseera kye okufuna essanyu tewali nsonga ate abalala bamwogerera amafuukuule." Bwe\nAbasomi kye bagamba ku Bukedde omupya


Bukedde Online - Van Persie yabadde akuumye\nEbigambo bya pasita Yiga ebyewuunyisa\nKatikkiro Mayiga alabudde bannabyabufuzi ku kwesiiga enziro\nVan Persie yabadde akuumye\nSekaggy ayeevuma buvune\nEya Onyango eteebye 24-0\nAdded 6th March 2012\nOKULAMULA omupiira si kyangu ng‘abamu bwe balowooza, naddala mu mpaka ez’amaanyi nga Premier! Ddiifiri alina okuba n’obumanyirivu naye ate n’omukisa gwetaagisa.\nDdiifiri alina okuba mu kifo ekituufu mu budde obutuufu. Mark Halsey, eyalamudde Arsenal ng’ewangula Liverpool 2-1, wadde yabadde kumpi naye mu kifo kikyamu n'alaba ng’omukwasi wa Arsenal, Szczesny eyakubye Suarez ate naye ne yeesuula!\nOkukakasa nti Szczesny teyakoonye ku Suarez, kkamera za ttivvi zaamaze kukidding’ana n’okusikira ddala ekifaananyi kya Suarez nga yeesuula. Singa ddiifiri Halsey yabadde mu kifo ekituufu, yandibonerezza Suarez okwagala okumukozesa ensobi, okufuna peneti, Arsenal yandifunye ‘indirect free kick’ ne Suarez n’afuna kaadi eya kyenvu.\nYe Henderson okutomera Arteta bamufulumye ng’ataawa, kyabadde mu butanwa. Ku ggoolo ya Van Persie ey'obuwanguzi, Song we yamukubiridde ppaasi, yabadde (Van Persie) ayimiridde mu layini emu n’abazibizi ba Liverpool naye omutwe gwe nga guyiseemu katono! Van Persie yabadde akuumye naye owaakatambaala n’atamuwanika, era n’ateeba! Etteeka limukkiriza.\nAkuumye ffiga emyaka 33 mu bufumbo ng'alinda mpeta\nGermany etutte World Cup n''emenya likodi\nAmataba gagobye ssentebe mu maka ge\nEnsi kuyiiya: Wuuno nnamukadde w'emyaka 75 akuba bbulooka okukira abavubuka, akyalina sitamina!\nBakoze effujjo mu kamyufu ka NRM e Makerere\nAfumise bba akambe n'amutta lwa kugaana kugenda kukola\nKatikkiro Mayiga alabudde b...\n'Mbakubiriza okuzannya eby’obufuzi eby’ekintu kiramu nga temusiiga bannammwe nziro wabula okutegeeza abantu enteekateeka...\nEbyewuunyisa mu kiraamo kya...\nENTEEKATEEKA z’okuziika Pasita Augustine Yiga Abizzaayo ziwedde era nga zigenda kugoberera ekiraamo kye yalese....